2024 m. Paslaugų viešojo pirkimo – pardavimo sutarties

1 priedas

# TECHNINĖ SPECIFIKACIJA

# DOKUMENTO PASKIRTIS

Informatikos ir ryšių departamentas prie Lietuvos Respublikos vidaus reikalų ministerijos (toliau – IRD arba Perkančioji organizacija) – įstaiga prie Lietuvos Respublikos vidaus reikalų ministerijos (toliau – Vidaus reikalų ministerija) kartu su partneriu Lietuvos Respublikos generaline prokuratūra įgyvendina projektą „**Integruotos baudžiamojo proceso informacinės sistemos (IBPS) suderinamumas su ES IS“,** finansuojamą Vidaus saugumo fondo 2021–2027 m. programos lėšomis. Projektu siekiama didinti teisėsaugos institucijų, dalyvaujančių baudžiamajame procese, veiklos efektyvumą tarptautinio teisinio bendradarbiavimo srityje, palengvinti keitimąsi duomenimis tarpvalstybiniu ir nacionaliniu lygiu baudžiamosiose bylose integruojant Integruotą baudžiamojo proceso informacinę sistemą su Europos Sąjungos informacinėmis sistemomis (e-Evidence portalu ir e-CODEX sistema, eTranslation sistema, Šengeno informacine sistema), Ieškomų asmenų, neatpažintų lavonų ir nežinomų bejėgių asmenų žinybiniu registru, Lietuvos kriminalinės policijos biuro Tarptautinių ryšių valdybos naudojama informacine sistema, užtikrinti automatizuotus procesus ir įgyvendinti duomenų mainus tarp nacionalinių ir ES informacinių sistemų.

Integruotos baudžiamojo proceso informacinės sistemos (IBPS) integracijos su ES IS plėtros techninė specifikacija skirta aprašyti Integruotos baudžiamojo proceso informacinės sistemos (toliau – IBPS) integracijų su ES informacinėmis sistemomis ir nacionalinėmis informacinėmis sistemomis plėtros reikalavimus. Išplėtus IBPS sąsajas su ES informacinėmis sistemomis (e-Evidence portalu ir e-CODEX sistema, eTranslation sistema, Šengeno informacine sistema), Ieškomų asmenų, neatpažintų lavonų ir nežinomų bejėgių asmenų žinybiniu registru, Lietuvos kriminalinės policijos biuro Tarptautinių ryšių valdybos naudojama informacine sistema ir užtikrinus automatizuotus procesus ir duomenų mainus tarp nacionalinių ir ES informacinių sistemų, bus užtikrintas greitesnis ir efektyvesnis duomenų perdavimas ikiteisminio tyrimo įstaigų pareigūnams, prokurorams ir teisėjams, tarptautinio teisinio bendradarbiavimo, ypač su Europos Sąjungos valstybėmis, efektyvumas ir operatyvumas.

# NAUDOJAMOS SĄVOKOS IR SUTRUMPINIMAI

|  |  |
| --- | --- |
| Sąvoka / sutrumpinimas | Paaiškinimas |
| ADMIN III | Naudotojų administravimo sistema – Vidaus reikalų informacinės sistemos Naudotojų administravimo posistemė |
| ANR | Administracinių nusižengimų registras |
| AR | Lietuvos Respublikos adresų registras |
| AUDIT III | Naudotojų auditavimo sistema – Vidaus reikalų informacinės platformos posistemė - Naudotojų administravimo posistemė |
| BK | Lietuvos Respublikos baudžiamasis kodeksas |
| BP | Baudžiamasis procesas |
| BP veiksmai | IT byloje užregistruoti veiksmai (BPK apibrėžti IT veiksmai, procesinės prievartos priemonės, kardomosios priemonės) |
| BPK | Lietuvos Respublikos baudžiamojo proceso kodeksas |
| DB | Duomenų bazė |
| DDR | Daktiloskopinių duomenų registras |
| DNRDR | DNR duomenų registras |
| DARSIS | Didelės apimties rinkmenų saugojimo posistemis, skirtas saugoti IBPS priedus (tame tarpe video ir audio medžiagą). |
| INDR | Ieškomų ir rastų numeruotų bei individualius požymius turinčių daiktų ir dokumentų registras |
| DUVP | Dokumentų ir užduočių valdymo posistemis |
| DVS | Policijos dokumentų valdymo sistema |
| EPP | Elektroninių paslaugų portalas |
| FNTT | Finansinių nusikaltimų tyrimo tarnyba prie Lietuvos Respublikos vidaus reikalų ministerijos |
| GP | Lietuvos Respublikos generalinė prokuratūra |
| GR | Lietuvos Respublikos gyventojų registras |
| HDR | Habitoskopinių duomenų registras |
| IAR | Ieškomų asmenų, neatpažintų lavonų ir nežinomų bejėgių asmenų žinybinis registras |
| IBPS | Integruota baudžiamojo proceso informacinė sistema |
| IBPS EPP | Integruotos baudžiamojo proceso informacinės sistemos Elektroninių paslaugų portalas |
| IGR | Ieškomų ginklų registras |
| ĮKNR | Įtariamųjų, kaltinamųjų ir nuteistųjų registras |
| IPS | Informacinė prokuratūrų sistema |
| IRD | Informatikos ir ryšių departamentas prie Lietuvos Respublikos vidaus reikalų ministerijos |
| IS | Informacinė sistema |
| IT | Ikiteisminis tyrimas |
| TP | Tarptautinė pagalba |
| IT veiksmai | BPK apibrėžti IT veiksmai |
| ITPR | Ieškomų transporto priemonių registras |
| JAR | Juridinių asmenų registras |
| KTPR | Lietuvos Respublikos kelių transporto priemonių registras |
| LITEKO | Lietuvos teismų informacinė sistema |
| MMR | Mokesčių mokėtojų registras |
| NTA | Nacionalinė teismų administracija |
| NVŽR | Nusikalstamų veikų žinybinis registras |
| N.SIS | Lietuvos nacionalinė Šengeno informacinė sistema |
| PAGD | Priešgaisrinės apsaugos ir gelbėjimo departamentas prie Lietuvos Respublikos vidaus reikalų ministerijos |
| PD | Policijos departamentas prie Lietuvos Respublikos vidaus reikalų ministerijos |
| PĮ | Programinė įranga |
| PO, Perkančioji organizacija | Informatikos ir ryšių departamentas prie Lietuvos Respublikos vidaus reikalų ministerijos |
| PPPTR | Prevencinių poveikio priemonių taikymo registras |
| PRĮR | Policijos registruojamų įvykių registras |
| SODRA | Valstybinio socialinio draudimo fondo valdybos prie Socialinės apsaugos ir darbo ministerijos informacinė sistema |
| STT | Lietuvos Respublikos specialiųjų tyrimų tarnyba |
| TAAR | Turto arešto aktų registras |
| TEISIS | Teisinės pagalbos paslaugų informacinė sistema |
| Teikėjas | Organizacija, kuri teiks IBPS integracinių sąsajų plėtros paslaugas |
| TSMPR | Lietuvos Respublikos traktorių, savaeigių ir žemės ūkio mašinų ir jų priekabų registras |
| UR | Užsieniečių registras |
| VRIP | Vidaus reikalų integracinės platforma |
| VRM | Lietuvos Respublikos vidaus reikalų ministerija |
| VSAT | Valstybės sienos apsaugos tarnyba prie Lietuvos Respublikos vidaus reikalų ministerijos |
| Direktyva | 2014 m. balandžio 3 d. Europos Parlamento ir Tarybos direktyva 2014/41/ES dėl Europos tyrimo orderio baudžiamosiose bylose |
| e-Codex | e. CODEX sistema – ryšių palaikymo sistema e. teisingumo srityje keičiantis duomenimis internetu (angl. *e-Justice Communication via Online Data Exchange*). Tai decentralizuota informacinė sistema, skirta ES valstybių narių atsakingoms institucijoms užtikrinti saugų keitimąsi el. duomenimis, vykdant tarpvalstybinius civilinius ir baudžiamuosius procesus. e. CODEX sistemos veikimas nustatytas 2022 m. gegužės 30 d. Europos Parlamento ir Tarybos reglamentu (ES) 2022/850 dėl tarpvalstybinio elektroninio keitimosi duomenimis teisminio bendradarbiavimo civilinėse ir baudžiamosiose bylose srityje kompiuterinės sistemos (sistemos e. CODEX), kuriuo iš dalies keičiamas Reglamentas (ES) 2018/1726 |
| e-Evidence | Skaitmeninio keitimosi e. įrodymais sistema (e-Evidence), veikianti e-Codex pagrindu, ir kuria naudojasi ES valstybės narės. e-Evidence sistemos tikslas – sudaryti sąlygas ir palengvinti keitimąsi informacija tarp ES valstybių narių kompetentingų institucijų ikiteisminio tyrimo metu. Tam tikslui sukurtas e-Evidence interneto portalas, skirtas rengti ir keistis teisinės pagalbos prašymais ir kitais dokumentais el. formatu. |
| e-Evidence portalas | e-Evidence interneto portalas (angl*. e-Evidence portal*, taip pat angl. *e-Evidence Exchange System Reference Implementation*), prie kurio prisijungę autentifikuoti naudotojai gali paruošti, pateikti, taip pat gauti dokumentus ir duomenis (informaciją), susijusius su tarptautine pagalba. |
| ETO | Europos tyrimo orderis (angl. *European Investigation Order – EIO*). Direktyvos A priedas. |
| B forma | Dokumento, skirto patvirtinti ETO gavimą, forma. Direktyvos B priedas. |
| C forma | Pranešimas, valstybei narei apie telekomunikacijų tinklais perduodamos informacijos perėmimą, kuris jos teritorijoje bus atliekamas, yra atliekamas ar buvo atliktas be jos techninės pagalbos, Direktyvos C priedas. |
| Išduodančioji institucija (angl. *Issuing Authority*) | Teisinės pagalbos prašanti atsakinga institucija. |
| Vykdančioji institucija (angl. *Executing Authority*) | Teisinę pagalbą teikianti atsakinga institucija. |
| Projektas | Vidaus saugumo fondo 2021–2027 m. programos Europos Sąjungos ir bendrojo finansavimo lėšomis finansuojamas projektas Nr. VSF/2023/116 „ Integruotos baudžiamojo proceso informacinės sistemos (IBPS) suderinamumas su ES IS |
| Programa | Vidaus saugumo fondo 2021–2027 m. programa |
| Sutartis | Paslaugų teikimo sutartis, kurios metu įgyvendinami šios techninės specifikacijos reikalavimai. |
| TRV IS | Tarptautinių ryšių valdybos informacinės sistemos |

# DOKUMENTAI

| **Nr.** | **Dokumentas** | **Nuorodos į dokumentą** |
| --- | --- | --- |
| 1. | 2014 m. balandžio 3 d. Europos Parlamento ir Tarybos direktyva 2014/41/ES dėl Europos tyrimo orderio baudžiamosiose bylose | https://eur-lex.europa.eu/legal-content/LT/TXT/PDF/?uri=CELEX:32014L0041&from=LT |
| 2. | 2022 m. gegužės 30 d. Europos Parlamento ir Tarybos reglamentas (ES) 2022/850 dėl tarpvalstybinio elektroninio keitimosi duomenimis teisminio bendradarbiavimo civilinėse ir baudžiamosiose bylose srityje kompiuterinės sistemos (sistemos e. CODEX), kuriuo iš dalies keičiamas Reglamentas (ES) 2018/1726 | https://eur-lex.europa.eu/legal-content/LT/TXT/PDF/?uri=CELEX:32022R0850 |
| 3. | Lietuvos Respublikos įstatymas dėl Europos Sąjungos valstybių narių sprendimų baudžiamosiose bylose tarpusavio pripažinimo ir vykdymo | https://www.e-tar.lt/portal/lt/legalAct/10fb2930715211e484b9c12b550436a3/asr |
| 4. | Lietuvos Respublikos teisingumo ministro 2015 m. kovo 30 d. įsakymas Nr. 1R-89 „Dėl pavyzdinių formų patvirtinimo“ | https://www.e-tar.lt/portal/lt/legalAct/a84d7570d69411e49b44ef1add31234e/asr |
| 5. | Rekomendacijos dėl Europos tyrimo orderio išdavimo ir siuntimo kitai Europos Sąjungos valstybei narei ikiteisminio tyrimo metu ir Lietuvos Respublikos prokuratūroje gautų Europos tyrimo orderių pripažinimo, patvirtintos Lietuvos Respublikos generalinio prokuroro 2017 m. birželio 14 d. įsakymu Nr. I-206 „Dėl Rekomendacijų dėl Europos tyrimo orderio išdavimo ir siuntimo kitai Europos Sąjungos valstybei narei ikiteisminio tyrimo metu ir Lietuvos Respublikos prokuratūroje gautų Europos tyrimo orderių pripažinimo patvirtinimo“ | https://www.e-tar.lt/portal/lt/legalAct/f2914d0054d711e7846ef01bfffb9b64 |
| 6. | 2022 m. gruodžio 20 d. Komisijos įgyvendinimo sprendimas (ES) 2022/2519  dėl sistemos e. CODEX techninių specifikacijų ir standartų, be kita ko, susijusių su saugumu ir vientisumo bei autentiškumo tikrinimo metodais | https://eur-lex.europa.eu/legal-content/LT/TXT/PDF/?uri=CELEX:32022D2519&qid=1709241043814 |

# BENDROJI INFORMACIJA

4.1. IRD kartu su Projekto partneriu įgyvendina Vidaus saugumo fondo 2021–2027 m. programos Europos Sąjungos ir bendrojo finansavimo lėšomis finansuojamas projektą Nr. VSF/2023/116 „ Integruotos baudžiamojo proceso informacinės sistemos (IBPS) suderinamumas su ES IS (toliau – Projektas).

4.2. Projektas įgyvendinamas su Projektu partneriu Lietuvos Respublikos generaline prokuratūra (toliau – Generalinė prokuratūra).

4.3. Projektas įgyvendinamas Informatikos ir ryšių departamente prie Lietuvos Respublikos vidaus reikalų ministerijos adresu: Šventaragio g. 2, Vilnius.

# PROJEKTU SPRENDŽIAMOS PROBLEMOS, PROJEKTO IR PIRKIMO TIKSLAI IR REZULTATAI

**Projekto tikslas** – didinti teisėsaugos institucijų, dalyvaujančių baudžiamajame procese, veiklos efektyvumą, palengvinti keitimąsi duomenimis tarpvalstybiniu ir nacionaliniu lygiu baudžiamosiose bylose integruojant Integruotą baudžiamojo proceso informacinę sistemą su Europos Sąjungos informacinėmis sistemomis (e-Evidence portalu ir e-CODEX sistema, eTranslation sistema, Šengeno informacine sistema), IAR, Lietuvos kriminalinės policijos biuro Tarptautinių ryšių valdybos naudojama informacine sistema, užtikrinti automatizuotus procesus ir įgyvendinti duomenų mainus tarp nacionalinių ir ES informacinių sistemų.

**Esama situacija ir projektu sprendžiamos problemos**. Naudojantis ES finansavimo priemonėmis sukurta ir 2016 m. Lietuvoje pradėta naudoti Integruota baudžiamojo proceso informacinė sistema (toliau – IBPS), kurios tikslas – keistis baudžiamojo proceso duomenimis tarp ikiteisminio tyrimo įstaigų, prokuratūrų ir teismų, informacinių technologijų priemonėmis rinkti duomenis apie veiksmus ir procedūras baudžiamajame procese ir jais keistis, taip pat rinkti teisinę įrodomąją reikšmę turinčius elektroninius dokumentus ir jais keistis. IBPS sukurtas Tarptautinės teisinės pagalbos modulis, skirtas specializuotam prokurorui (Generalinės prokuratūros ar apygardos prokuratūros prokurorui, besispecializuojančiam tarptautinio susižinojimo baudžiamosiose bylose srityje), tyrimą organizuojančiam ir kontroliuojančiam prokurorui bei ikiteisminio tyrimo pareigūnui atlikti proceso veiksmus, susijusius su tarptautinės teisinės pagalbos vykdymu (Europos tyrimo orderio, Europos arešto orderio bei Teisinės pagalbos prašymo parengimu, išsiuntimu bei vykdymu tarp Europos Sąjungos valstybių narių), tačiau dėl neužtikrinto IBPS suderinamumo su skaitmeninio keitimosi e. įrodymais sistema e-Evidence, veikiančia e-CODEX sistemos (ryšių palaikymo e.teisingumo srityje keičiantis duomenimis internetu sistema) pagrindu, šiuo metu Europos tyrimo orderiai, Europos arešto orderiai, Teisinės pagalbos prašymai, taip pat kiti teisinio bendradarbiavimo dokumentai perduodami iš Lietuvos į ES valstybes, taip pat gaunami iš ES valstybių įvairiais būdais (paprastu paštu, elektroniniu paštu, faksu ir kt.). Lietuvoje ikiteisminio tyrimo stadijoje minėtieji dokumentai sukuriami IBPS, jie skaitmeniniai, pasirašomi elektroniniu parašu, tačiau norint juos perduoti ES valstybėms, reikėjo naudotis standartinėmis ryšio priemonėmis (paprastu paštu, elektroniniu paštu, faksu ir kt.). Kadangi tokių dokumentų perdavimas nuo 2025 m. bus privalomas saugiu skaitmeniniu būdu, Europos Komisija pasiūlė sprendimą – perduoti dokumentus naudojantis e-Evidence (e-EDES) RI portalu, kuris per e-CODEX sistemą leidžia skaitmeniniu būdu tarp ES šalių keistis minėtais dokumentais, t. y. tiek juos išsiųsti ir gauti įvykdymo medžiagą, taip pat ir gauti vykdymui dokumentus bei išsiųsti įvykdymo medžiagą. e-Evidence portalas yra sudiegtas, tačiau jis yra nesusietas su IBPS sistema, todėl skaitmeninius dokumentus, parengtus IBPS, reikia iš naujo sukurti e-Evidence portale, taip pat per e-Evidence portalą gautus dokumentus, reikia iš naujo įkelti į IBPS, t. y. dirbama neefektyviai dvejose sistemose iš esmės kartojant tuos pačius veiksmus. Sukūrus integracinę sąsają tarp IBPS ir e-Evidence portalo, bus galima greitai ir efektyviai perduoti ir gauti tarptautinės pagalbos dokumentus bei informaciją kitoms ES valstybėms. 2022 m. gegužės 30 d. Europos Parlamento ir Tarybos reglamentu (ES) 2022/850 dėl tarpvalstybinio elektroninio keitimosi duomenimis teisminio bendradarbiavimo civilinėse ir baudžiamosiose bylose srityje kompiuterinės sistemos (sistemos e. CODEX), kuriuo iš dalies keičiamas Reglamentas (ES) 2018/1726, e-CODEX sistemą perima Europos didelės apimties IT sistemų laisvės, saugumo ir teisingumo erdvėje operacijų valdymo agentūra (eu-LISA) ir ji tampa oficialia priemone (įrankiu) teisinio bendradarbiavimo srityje. Projekto metu siekiama išplėsti IBPS esančio Tarptautinės teisinės pagalbos modulio funkcionalumą, jo išplėtimas suteiks galimybę efektyviau bendradarbiauti su kitų valstybių teisėsaugos institucijomis tarptautinio bendradarbiavimo srityje.

Be to, IBPS tarptautinės teisinės pagalbos bylose siunčiant dokumentus į Europos Sąjungos valstybes būtina išversti minėtus dokumentus į užsienio kalbą. Šiuo metu Europos tyrimo orderiai, teisinės pagalbos prašymai užsienio valstybėms, taip pat kiti tarptautinio teisinio bendradarbiavimo dokumentai verčiami į užsienio kalbas, pasitelkiant vertimų biurų bei vertėjų paslaugas. Sukūrus sprendimą, leidžiantį IBPS susieti su eTranslation sistema – Europos Komisijos tiesioginio internetinio vertimo sistema, bus sudaryta galimybė automatiniu būdu išversti dokumentus į visas ES oficialias kalbas. Susiejus e-Translation su IBPS, ikiteisminio tyrimo pareigūnams, prokurorams, teisėjams IBPS taip pat atsirastų galimybė greitai išversti dokumentą į lietuvių kalbą, gauti dokumentų vertimų ruošinius (preliminarius vertimus) tolesniam dokumento vertimo redagavimui, perduodant juos profesionaliems vertėjams. Tai sutaupytų laiko sąnaudas, ypač, kai verčiama į rečiau naudojamas užsienio kalbas, ir sumažintų finansines išlaidas vertimams bei padidintų ikiteisminio tyrimo efektyvumą.

IBPS tarptautinės teisinės pagalbos bylose nuolat iškyla poreikis gauti duomenis ir dokumentus tiek iš Lietuvos kriminalinės policijos biuro Tarptautinių ryšių valdybos informacinės sistemos (toliau – TRV IS), tiek iš kitų nacionalinių bei tarptautinių informacinių sistemų – Šengeno informacinės sistemos, Interpolo duomenų bazės, Ieškomų asmenų, neatpažintų lavonų ir nežinomų bejėgių asmenų žinybinį registro (toliau – IAR). Šiuo metu IBPS naudotojai gauna minimalią informaciją iš Nacionalinės Šengeno informacinės sistemos (N.SIS), Interpolo duomenų bazės ir Ieškomų asmenų registro. Susiejus IBPS su TRV IS ir išplėtus turimas integracines sąsajas su kitomis informacinėmis sistemomis – N.SIS, Interpolo duomenų baze, IAR – būtų užtikrintas tarptautinio teisinio bendradarbiavimo, ypač su Europos Sąjungos valstybėmis, efektyvumas ir operatyvumas, pagal ikiteisminį tyrimą atliekančių pareigūnų poreikį būtų galima užtikrinti greitesnį duomenų pasiekiamumą ikiteisminio tyrimo pareigūnams, geresnį keitimąsi informacija tarp IBPS naudotojų ir LKPB TRV pareigūnų, gaunančių skubią informaciją iš užsienio valstybių kompetentingų institucijų, o tai užtikrintų efektyvesnį ikiteisminį tyrimą. Minėtieji duomenys taip pat būtų labai svarbūs prokurorams ir teisėjams ikiteisminiame tyrime priimant baudžiamojo proceso sprendimus. Susiejimas leistų ne tik operatyviai perduoti informaciją, susijusią su tarptautiniu bendradarbiavimu, bet ir stebėti visą proceso eigą ir jo rezultatą. Išplėtus IBPS sąsają su (N.SIS) Šengeno informacine sistema, Interpolo duomenų baze būtų išplėsta prieiga IBPS naudotojams su ES sistemomis. Integruojant IBPS su ES sistemomis per TRV IS suteiktų galimybę perduoti informaciją bei dokumentus į kitas ES valstybes, taip pat iš kitų ES valstybių teikiama informacija bei dokumentai per TRV IS pasiektų IBPS. TRV IS – informacijos šaltinis iš/į užsienio valstybių teisėsaugos institucijų, veikiantis 24 val. per dieną (24/7). TRV Sirene nacionalinis skyrius vykdo tarptautinę besislapstančių Lietuvos Respublikoje ir užsienio valstybėse nuo teisėsaugos institucijų ar teismo, dingusių be žinios ir kitų asmenų bei daiktų paiešką. Norint paskelbti Europos Sąjungoje Generalinėje prokuratūroje išduotą Europos arešto orderį, būtina prieš tai paskelbti ieškomo asmens nacionalinę paiešką IAR, todėl išplėtus IBPS sąsają su IAR, per ją būtų užtikrinamas efektyvus ir greitas Europos arešto orderio vykdymas, pasiekiamas efektyvesnė sąsaja su ES sistemomis. Generalinėje prokuratūroje išduotas Europos arešto orderis, siekiant užtikrinti jo skubų vykdymą, paskelbiamas ES valstybėse perduodant jį per TRV IS.

**Projekto rezultatas**. Įgyvendinus projektą, ikiteisminio tyrimo bylose bus galima Europos tyrimo orderius, teisinės pagalbos prašymus, bei kitus dokumentus iš IBPS tiesiogiai per sukurtą e-Evidence integracinę sąsają perduoti vykdymui ES valstybių kompetentingoms institucijoms, gauti iš jų įvykdymo medžiagą, taip pat gauti vykdymui Lietuvoje ES valstybių Europos tyrimo orderius, teisinės pagalbos prašymus, kitus dokumentus ir pateikti įvykdymo medžiagą, gauti ir siųsti tarpinius paklausimus, informaciją bei patikslinimus. IBPS integravus per TRV IS su ES sistemomis skaitmenizuojami tarptautinės teisinės pagalbos procesai, užtikrinama galimybė greitai ir efektyviai pasinaudoti informacija iš ES sistemų, gaunama skubi informacija iš ES valstybių kompetentingų teisėsaugos institucijų, perduodama informacija bei dokumentai į ES valstybių kompetentingas institucijas, kaupiama tarptautinio bendradarbiavimo informacija. Pasinaudojus eTranslation sistema bus skubiai atliekamas automatizuotas dokumentų vertimas iš eTranslation sistemos palaikomų kalbų į lietuvių kalbą ir atvirkščiai, tokiu būdu taupomi laiko kaštai, mažinama ikiteisminių tyrimų trukmė, ypač tarptautinio bendradarbiavimo srityje. Taip pat įgyvendinus projektą bei išplėtus IBPS sąsają su N.SIS, IAR, Interpolo duomenų baze, bus užtikrintas greitesnis ir efektyvesnis duomenų perdavimas ikiteisminio tyrimo įstaigų pareigūnams, prokurorams ir teisėjams.

**Pirkimo tikslas.** Išplėsti esamas ir sukurti naujas IBPS integracines sąsajas su ES informacinėmis sistemomis (e-Evidence portalu ir e-CODEX sistema, eTranslation sistema, Šengeno informacine sistema), IAR, Interpolo duomenų baze, Lietuvos kriminalinės policijos biuro Tarptautinių ryšių valdybos naudojama informacine sistema, skaitmenizuoti tarptautinės teisinės pagalbos procesus ir užtikrinti duomenų mainus tarp nacionalinių informacinių sistemų ir ES informacinių sistemų.

**Pirkimo rezultatas.** Modifikuotos esamos ir sukurtos naujos IBPS integracinės sąsajos su ES informacinėmis sistemomis (e-Evidence portalu ir e-CODEX sistema, eTranslation sistema, Šengeno informacine sistema), IAR, Interpolo duomenų baze, Lietuvos kriminalinės policijos biuro Tarptautinių ryšių valdybos naudojama informacine sistema, išplėstas IBPS Tarptautinės teisinės pagalbos modulio funkcionalumas.

# IBPS APRAŠYMAS

Baudžiamasis procesas yra griežtai formalizuotas procesas, kurį reglamentuoja BPK. Baudžiamasis procesas, daugiausia ikiteisminio tyrimo stadija, taip pat turi būti organizuojama remiantis Lietuvos Respublikos generalinio prokuroro rekomendacijomis. Baudžiamąjį procesą sudaro šios stadijos: ikiteisminis tyrimas, bylų procesas pirmosios instancijos teisme, bylų procesas apeliacinės instancijos teisme, nuosprendžio ir nutarties vykdymas, bylų procesas kasacinės instancijos teisme. Taigi, nuo nusikalstamos veikos požymių nustatymo (ikiteisminio tyrimo pradžia) iki įsiteisėjusio apkaltinamojo teismo nuosprendžio įvykdymo baudžiamasis procesas pereina visas savo BPK numatytas stadijas. Tačiau baudžiamasis procesas gali pasibaigti ir ankstesnėse stadijose, pavyzdžiui, nutraukus ikiteisminį tyrimą BPK įtvirtintais pagrindais, pirmosios ar apeliacinės instancijos teisme priėmus išteisinamąjį nuosprendį, kuris įsiteisėja ir kt. Baudžiamasis procesas yra ilgas ir sudėtingas procesas, kadangi jame dalyvauja daug proceso dalyvių, egzistuoja daug proceso alternatyvų ir eigos scenarijų priklausomai nuo priimtų procesinių sprendimų. Proceso tolimesnė eiga priklauso nuo kiekviename žingsnyje priimtų sprendimų, kurių alternatyvų yra pakankamai daug, taigi detaliai apibrėžti baudžiamojo proceso eigą ir žingsnius kiekvienu atveju yra pakankamai sudėtinga.

Pagal BPK ikiteisminis tyrimas prokuroro ar ikiteisminio tyrimo įstaigos pareigūno sprendimu pradedamas gavus skundą, pareiškimą ar pranešimą apie nusikalstamą veiką. Tyrimas pradedamas ir tuomet, jeigu prokuroras ar ikiteisminio tyrimo įstaigos pareigūnas pats nustato nusikalstamos veikos požymius ir surašo dėl to tarnybinį pranešimą. Ikiteisminį tyrimą organizuoja ir jam vadovauja prokuroras, o tyrimą atlieka ikiteisminio tyrimo pareigūnai. Pagal BPK 165 straipsnį pagrindinė ikiteisminio tyrimo įstaiga yra policija. Be policijos, kitos ikiteisminį tyrimą galinčios atlikti įstaigos yra VSAT, STT, Lietuvos kariuomenės Karo policija, FNTT, Muitinės kriminalinė tarnyba, PAGD. Ikiteisminį tyrimą taip pat atlieka esančių tolimajame plaukiojime jūros laivų kapitonai ir Lietuvos kalėjimų tarnybos direktorius arba jo įgalioti bausmių vykdymo sistemos pareigūnai. Pažymėtina, kad ikiteisminio tyrimo pareigūnas, atliekantis ikiteisminį tyrimą, bei tyrimą kontroliuojantis ir organizuojantis prokuroras, vykdydamas pareigą atskleisti nusikalstamą veiką, privalo pagal savo kompetenciją imtis visų BPK ir kituose įstatymuose numatytų priemonių ir per trumpiausią laiką atlikti tyrimą bei atskleisti nusikalstamą veiką. Šios pareigos vykdymas tiesiogiai susijęs su BPK ir Rekomendacijose reglamentuota baudžiamojo proceso veiksmų atlikimo ir procesinių prievartos priemonių taikymo tvarka ir vadovaujantis šių teisės aktų normomis IBPS realizuotas ikiteisminio tyrimo atlikimo, organizavimo ir kontrolės funkcionalumas. 2016 m. pradėta naudoti IBPS, kurios paskirtis – kompiuterizuoti ir automatizuoti baudžiamojo proceso veiksmus ir procedūras, užtikrinti baudžiamojo proceso visapusišką informacinį aprūpinimą, kaupti, valdyti ir teikti su baudžiamuoju procesu susijusią informaciją bei teisinę įrodomąją galią turinčius el. dokumentus, keistis baudžiamojo proceso informacija ir teisinę įrodomąją galią turinčiais el. dokumentais nacionalinėms teisėsaugos institucijoms skatinant ir plėtojant teisėsaugos ir kitų institucijų bendradarbiavimą, tarpusavio supratimą, šių institucijų veiksmų koordinavimą.

IBPS realizuotas tarptautinės teisinės pagalbos modulis, sudarantis galimybę specializuotam prokurorui (Generalinės prokuratūros ar apygardos prokuratūros prokurorui, besispecializuojančiam tarptautinio susižinojimo baudžiamosiose bylose srityje), tyrimą organizuojančiam ir kontroliuojančiam prokurorui bei ikiteisminio tyrimo pareigūnui atlikti proceso veiksmus, susijusius su tarptautinės teisinės pagalbos vykdymu (Europos tyrimo orderio, Europos arešto orderio bei Teisinės pagalbos prašymo parengimu, išsiuntimu iš Lietuvos į ES valstybes ir gavimu iš ES valstybių į Lietuvą įvairiais būdais (paprastu paštu, elektroniniu paštu, faksu ir kt.) bei jų vykdymu). Visas tarptautinės teisinės pagalbos modulio procesas realizuotas, vadovaujantis BPK, bei kitomis nacionalinės ir tarptautinės teisės aktų nuostatomis. Taip pat IBPS realizuotas funkcionalumas, susijęs su Europos prokuratūros, atsakingos už Europos Sąjungos finansiniams interesams kenkiančių nusikaltimų tyrimą, baudžiamąjį persekiojimą ir bylų perdavimą į teismą, tai yra, Europos prokuratūra pagal savo kompetenciją dalyvauja baudžiamajame procese per Lietuvos Respublikos teritorijoje veikiančius Europos deleguotąjį prokurorą ir Europos prokurorą.

IBPS realizuotas funkcionalumas, sudarantis galimybę ikiteisminio tyrimo pareigūnui atliekančiam ikiteisminį tyrimą, bei tyrimą kontroliuojančiam ir organizuojančiam prokurorui IBPS priemonėmis teikti baudžiamojo proceso dalyviams elektronines paslaugas ir kaupti baudžiamojo proceso dalyviams suteiktų elektroninių paslaugų ir gautus iš baudžiamojo proceso dalyvių duomenis ir informaciją. Sukurtame Elektroninių paslaugų portale (toliau – EPP) tvarkomi ir kaupiami baudžiamojo proceso dalyviams ikiteisminio tyrimo vykdymo ir skundo, pareiškimo ar pranešimo apie nusikalstamą veiką nagrinėjimo (patikslinimo) metu teikiamų elektroninių paslaugų ir gautų iš baudžiamojo proceso dalyvių duomenys ir informacija. Elektroninių paslaugų portale teikiamos šios pagrindinės paslaugos:

1. Ikiteisminio tyrimo procedūros vykdymas, informuojant tyrime dalyvaujantį asmenį apie proceso veiksmo atlikimą;

2. Susipažinimo su ikiteisminio tyrimo bylos ir medžiagos, kurioje priimtas nutarimas atsisakyti pradėti ikiteisminį tyrimą, medžiagos teikimas ir jų kopijų užsakymas;

3. Informavimas apie ikiteisminio tyrimo sprendimus, įvykius;

4. Papildomos, su ikiteisminiu tyrimu susijusios informacijos teikimas;

5. Prašymų, skundų ar kitokių dokumentų, susijusių su ikiteisminio tyrimo procesu, teikimas;

6. Atsakymų į prašymus, skundus, susijusių su ikiteisminio tyrimo procesu, teikimas.

Taip pat IBPS realizuotas funkcionalumas, susijęs su baudžiamojo proceso dalyvių teisių į nusikalstama veika padarytos žalos atlyginimą, užtikrinimu, tai yra IBPS sudaryta galimybė Lietuvos Respublikos teisingumo ministerijos darbuotojams tiesiogiai IBPS gauti, nagrinėti baudžiamojo proceso dalyvių prašymus, susijusius su nusikalstama veika padarytos žalos atlyginimu avansu, bei priimti sprendimus ir juos pateikti baudžiamojo proceso dalyviams IBPS priemonėmis.

IBPS yra centralizuota informacinė sistema, kurios funkcijomis naudojasi šios institucijos:

* PD ir kitos policijos įstaigos;
* Generalinė prokuratūra ir apygardų prokuratūros;
* Europos deleguotųjų prokurorų biuras;
* Lietuvos teismai;
* VSAT;
* PAGD;
* FNTT;
* STT;
* Muitinės kriminalinė tarnyba;
* Lietuvos kalėjimų tarnyba;
* Lietuvos kariuomenės Karo policija;
* Lietuvos Respublikos teisingumo ministerija.

Šios įstaigos IBPS pagalba organizuoja ir vykdo ikiteisminio tyrimo ir tarptautinės teisinės pagalbos veiklas, apibrėžtas BPK, nacionalinės ir tarptautinės teisės aktuose, bei užtikrina baudžiamojo proceso dalyvių teisių į nusikalstama veika padarytos žalos atlyginimą įgyvendinimą, reglamentuotą nacionaliniuose teisės aktuose.

IBPS yra įgyvendinti institucijų, vykdančių ikiteisminį tyrimą ir tarptautinį bendradarbiavimą, susijusį su baudžiamuoju procesu, procesai. Vykdant ikiteisminį tyrimą ir tarptautinį bendradarbiavimą, susijusį su baudžiamuoju procesu, dalyvauja skirtingų ir apibrėžtų vaidmenų naudotojai (tyrėjas, padalinio vadovas, įstaigos vadovas, specializuotas prokuroras, tyrimą organizuojantis ir kontroliuojantis prokuroras, aukštesnysis prokuroras, Europos prokuroras, Europos deleguotasis prokuroras, teisėjas, teisėjo padėjėjas, raštinės darbuotojai, specialistas, tyrimų vadovas ir kt.), kurie procese atlieka skirtingas funkcijas bei turi jiems pritaikytas prieigos teises bei pritaikytą naudotojo sąsajos aplinką (pvz., tyrėjo, prokuroro ir teisėjo galimos vykdyti funkcijos skiriasi, naudotojo sąsaja, nors ir seka bendrus dizaino principus, taip pat yra pritaikyta konkrečiai naudotojo rolei). IBPS EPP sudaryta galimybė visiems baudžiamojo proceso dalyviams: įtariamajam, trauktinam baudžiamojon atsakomybėn juridiniam asmeniui, nukentėjusiajam, civiliniam ieškovui, atstovui pagal įstatymą, civiliniam atsakovui, ekspertui, gynėjui, įgaliotam atstovui, liudytojui, pareiškėjui, specialistui, specialiajam liudytojui, trauktino baudžiamojon atsakomybėn juridinio asmens atstovui, vertėjui, užstato davėjui, asmeniui, kurio nuosavybės teisės laikinai apribotos ar konfiskuotas turtas, asmeniui, kurį siekiama įpareigoti atskleisti informacijos šaltinio paslaptį, vaikų teisių apsaugos specialistui naudotis elektroninėmis paslaugomis.

Šiuo metu IBPS priemonėmis kaupiami ikiteisminio tyrimo įstaigos registruojamų įvykių, kuriuose, vadovaujantis BPK nuostatomis, priimti nutarimai atsisakyti pradėti ikiteisminį tyrimą ir IT bylos bei TP bylos duomenys, sudaryta galimybė nacionalinėms teisėsaugos institucijoms bei Europos prokuratūros vardu veikiantiems Europos deleguotajam prokurorui ir Europos prokurorui kaupti, valdyti ir teikti (keistis) informaciją, susijusią su baudžiamuoju procesu, ir teisinę įrodomąją galią turinčiais elektroniniais dokumentais, skatinant ir plėtojant teisėsaugos ir kitų institucijų bendradarbiavimą, tarpusavio supratimą ir veiksmų koordinavimą, bei užtikrinant baudžiamojo proceso visapusišką informacinį aprūpinimą. Taip pat IBPS kaupiami baudžiamojo proceso dalyviams per IBPS EPP suteiktų elektroninių paslaugų ir gautų iš baudžiamojo proceso dalyvių duomenys, informacija ir procesiniai dokumentai. Visos ikiteisminio tyrimo įstaigos naudojasi IBPS sistema. IBPS naudotojai nuolat dirba su šia sistema, sprendimai priimami ir veiksmai atliekami sistemoje. Tokiu būdu IBPS įgalino baudžiamojo proceso veiksmų eigą ir jos rezultatus perkelti į elektroninę erdvę. IBPS kaupiama, valdoma ir teikiama aktuali su ikiteisminiu tyrimu, bei tarptautiniu bendradarbiavimu, baudžiamojo proceso srityje, susijusi informacija bei teisinę galią turintys elektroniniai dokumentai. Baudžiamosios bylos duomenų tvarkymo elektronine forma ikiteisminio tyrimo metu tvarką nustato Lietuvos Respublikos vidaus reikalų ministro ir Lietuvos Respublikos generalinio prokuroro 2016 m. sausio 29 d. įsakymas Nr. 1V-67/I-31 „Dėl Baudžiamosios bylos duomenų tvarkymo elektronine forma ikiteisminio tyrimo metu tvarkos aprašo patvirtinimo“.


Be dokumentų taip pat įgalintas foto ir vaizdo įrašų informacijos saugojimas, peržiūra bei keitimasis DARSIS posistemyje. Informacijos paieška vykdoma naudojant lanksčius paieškos mechanizmus, leidžiančius naudotojams gauti reikalingą informaciją el. būdu greitai bei saugiai. IBPS pagalba automatiškai vienoje vietoje generuojama baudžiamųjų bylų struktūra, procesinių dokumentų blankai, 10, 20, 30, 40 ir 50 duomenų formos, fiksuojant visų tyrime dalyvaujančių įstaigų pareigūnų procesinius veiksmus ir informaciją, susijusią su nusikalstamos veiklos tyrimu nuo jo užregistravimo iki galutinio sprendimo priėmimo.

Dokumentų rengimas IBPS yra realizuotas taip, kad duomenis, reikalingus dokumentui sukurti, IBPS naudotojas įrašo (duomenys, kurie jau egzistuoja, yra automatizuotai užpildomi) interneto naršyklėje, o šių duomenų pagrindu sukuriamas PDF formato oficialų patvirtintą blanką atitinkantis dokumentas (naudotojui sudaroma galimybė šį dokumentą atsisiųsti ir Microsoft Word formatu). Sukurtą dokumentą naudotojas gali tiek pasirašyti elektroniniu parašu, tiek atsispausdinti ir pasirašyti ranka. Pastaruoju atveju skenuotą ranka pasirašytą dokumentą ar el. dokumento nuorašą IBPS leidžia įkelti ir išsaugoti prie sistemoje esančio dokumento (kaip skaitmeninę dokumento kopiją arba kaip pagrindinį dokumentą (su skaitmeninės kopijos tikrumo žyma). IBPS taip pat leidžia įkelti atskirai, ne IBPS priemonėmis parengtą dokumentą ir įvesti jo turinį kaip metaduomenis.

Prieigos prie IBPS duomenų ribojimas yra realizuotas IT bylos, TP bylos, sprendimų ir veiksmų bei dokumentų lygyje, t. y. jei naudotojui buvo pavesta atlikti vieną veiksmą arba pasirašyti vieną dokumentą, tai naudotojas gali matyti tik tą veiksmą ar dokumentą, tačiau negali matyti nei kitų bylų, nei tos pačios bylos kitų duomenų. Naudotojai, kurie yra priskirti prie bylos (IT pareigūnai, prokurorai, IT teisėjai), gali vykdyti visus jiems galimus atlikti veiksmus su visomis jiems priskirtomis IT bylomis.

IBPS sudaro šie komponentai:

* IT vykdymo posistemis;
* IT kontrolės posistemis;
* IT teisėjo veiksmų posistemis;
* IBPS integracinė terpė;
* Duomenų mainų posistemis;
* Dokumentų ir užduočių valdymo bei el. pasirašymo posistemis;
* Paieškos posistemis;
* Ataskaitų posistemis;
* Bendrųjų klasifikatorių posistemis;
* Audituojamų įvykių posistemis;
* DARSIS;
* Elektroninių paslaugų portalas.



**1 pav.** IBPS komponentai

IBPS sudaro tiek programinė įranga, tiek techninė įranga, tiek ir jos veikimui reikalinga licencinė programinė įranga.

**IBPS sistema yra integruota su:**

* ĮKNR (Įtariamųjų, kaltinamųjų ir nuteistųjų registras);
* NVŽR (Nusikalstamų veikų žinybinis registras);
* IAR (Ieškomų asmenų, neatpažintų lavonų ir nežinomų bejėgių asmenų žinybinis registras);
* IGR (Ieškomų ginklų registras);
* GR (Gyventojų registras);
* JAR (Juridinių asmenų registras);
* UR (Užsieniečių registras);
* HDR (Habitoskopinių duomenų registras);
* TAAR (Turto arešto aktų registras);
* AR (Adresų registras);
* DDR (Daktiloskopinių duomenų registras);
* DNRDR (DNR duomenų registras);
* INDR (Ieškomų ir rastų numeruotų bei individualius požymius turinčių daiktų ir dokumentų registras);
* DVS (Policijos dokumentų valdymo sistema);
* PRĮR (Policijos registruojamų įvykių registras);
* LITEKO (Lietuvos teismų informacinė sistema);
* IPS (Informacinė prokuratūrų sistema);
* ANR (Administracinių nusižengimų registras);
* PPPTR (Prevencinių poveikio priemonių taikymo registras).
* ITPR (Ieškomų transporto priemonių registras);
* KTPR (Lietuvos Respublikos kelių transporto priemonių registras);
* NTR (Nekilnojamojo turto registras);
* TSMPR (Lietuvos Respublikos traktorių, savaeigių ir žemės ūkio mašinų ir jų priekabų registras);
* N.SIS (Lietuvos nacionalinė Šengeno informacinė sistema);
* Interpolo generalinio sekretoriato duomenų bazė;
* Sodra (Valstybinio socialinio draudimo fondo valdybos prie Socialinės apsaugos ir darbo ministerijos informacinė sistema);
* TEISIS (Teisinės pagalbos paslaugų informacinė sistema);
* Advokatų registras;
* MMR (Mokesčių mokėtojų registras).

Taip pat IBPS sistema yra integruota su PO vidinėmis Vidaus reikalų integracinės platformos sistemomis (klasifikatorių sistema, naudotojų veiksmų audito sistema AUDIT III, naudotojų administravimo sistema ADMIN III ir pan.) ir išorinėmis GP bei NTA naudotojų administravimo sistemomis. Integravimui naudojamos įvairios technologijos (WebServices, PL/SQL ir pan.), vykdomi tiek informacijos teikimo, tiek abipusiai duomenų mainai.

Sistemoje įgyvendintas dokumentų ir užduočių valdymo komponentas DUVP (paremtas licencine programine įranga „Dokumentų valdymo sistemos „Avilys“ platforma ir dokumentų ir užduočių valdymo posistemio programinė įranga“. Dabartinė versija yra DUVP 1.3.9), ikiteisminio tyrimo bylos valdomos kompleksiškai (bylą sudaro nevienarūšių duomenų rinkiniai), kai vieną bylą sudaro loginiais ryšiais susieti saugomi skirtingų rūšių ir formatų dokumentai. Įprastai ikiteisminį tyrimą sudaro vidutiniškai 400 skirtingų rūšių (prašymai, nutarimai, nutartys, protokolai, teisinės pagalbos prašymai ir pan.) dokumentų, turinčių aibę skirtingų metaduomenų (organizacijos duomenys, dalyvių duomenys ir kt. informacija).

# IBPS ARCHITEKTŪRA

IBPS realizuojama kaip Java web aplikacija, kuri diegiama kaip ZK konteineris Apache Tomcat aplikacijų serveryje. Sistemoje naudojama 3 lygių architektūra, kurią sudaro naudotojo, veiklos logikos ir duomenų bazės lygiai:

* Naudotojo lygiui naudojamas ZK Framework  9.6.0.2;
* Veiklos logikai Spring Framework 4.3.30 servisai;
* Duomenų bazei (Oracle DBVS) Hibernate ORM framework 5.1.0 ir iBATIS.

IBPS EPP realizuota kaip Java web aplikacija. Ji yra trijų lygių architektūros:

* Naudotojo sąsajos lygis – Angular vartotojo sąsaja;
* Verslo logikos lygis – SpringBoot REST komponentas;
* Duomenų lygis – PostgreSQL DB ir ActiveMQ.

Duomenų indeksavimui ir paieškai naudojamas Apache Solr (Apache Solr 7.2).


Duomenų modelis sukurtas atsižvelgiant į reikalavimus duomenų struktūroms. Duomenų saugojimui naudojama Oracle duomenų bazės valdymo sistema. Veiklos logikos sluoksnis užtikrina funkcinių komponentų darbą, sąsajas su išorinėmis sistemomis. Šio sluoksnio paslaugų komponentai logiškai atskirti pagal funkcionalumą. Šis sluoksnis – atsakingas už taikomosios PĮ funkcinių modulių darbą (duomenų tvarkymo funkcijos, klasifikatorių tvarkymo funkcijos, jame atliekami visi reikalingi skaičiavimai). Šis paslaugų komponentas bendrauja su duomenų baze. Darbui su duomenų baze naudojamas Hibernate 3 (JPA) objektinio-reliacinio modelių susiejimo karkasas, kuris QL užklausas paverčia į SQL užklausas ir grąžina modelio objektus. IBPS moduliai komunikuoja tiesiogiai tarpusavyje. Sujungimus tarp modulių užtikrina Spring karkasas.

Didelės apimties priedai (video, audio medžiaga, prisegti priedai) saugomi IBPS modulyje – DARSIS (informacija saugoma atskiroje failinėje sistemoje).

Visi IBPS naudotojų veiksmai yra apdorojami auditavimo komponento, kuris transformuoja veiksmo sistemoje duomenis ir siunčia juos į audito įvykių eilę (JMS), kur vėliau duomenys patenka į VRM turimą AUDIT III audituojamų įvykių posistemį. Į audito įvykių eilę išsiųstus pranešimus, nuskaito, validuoja, apdoroja, ir įrašo į AUDIT III duomenų bazę AUDIT III posistemis.

IBPS funkcinės architektūros schemos pavaizduotos žemiau esančiuose paveikslėliuose:

IBPS funkcinės architektūros schema (žr. 2 paveikslėlį).




**2 pav.** IBPS funkcinė architektūra

Žemiau lentelėje detalizuojami IBPS sudarantys posistemiai.

IBPS posistemiai

| **Nr.** | **Posistemis** | **Funkcijos** |
| --- | --- | --- |
|  | Duomenų mainų posistemis | Vykdomi duomenų mainai tarp IBPS komponentų (posistemių) bei tarp IBPS komponentų ir informacinių sistemų, registrų. |
|  | Dokumentų ir užduočių valdymo posistemis | Vykdomos dokumentų paieškos, sukūrimo, peržiūros, pasirašymo elektroniniu parašu bei užduočių sukūrimo, vykdymo bei valdymo funkcijos. |
|  | DARSIS | Didelės apimties rinkmenų saugojimo posistemis skirtas patogiai įkelti didelės apimties turinį (pvz., video medžiagą) bei jį peržiūrėti tiesiai iš IBPS naudotojo sąsajos. |
|  | Paieškos posistemis | Pagal pasirinktus kriterijus generuojama įvairių IBPS saugomų duomenų paieška. |
|  | Ataskaitų posistemis | Generuojamos ataskaitos apie ikiteisminius tyrimus, atliktus tyrimo veiksmus, registruotas nusikalstamas veikas, kardomąsias ir kitas procesines prievartos priemones, teismo nutartis ir nuosprendžius. |
|  | Bendrųjų klasifikatorių posistemis | Kaupiami, valdomi ir naudojami visų IBPS komponentų klasifikatoriai. |
|  | Audituojamų įvykių posistemis | Registruojami IBPS naudotojų atlikti veiksmai. |
|  | Naudotojų administravimo posistemis | Kaupiama informacija apie hierarchines institucijų organizacines struktūras (juridinių asmenų, jų padalinių ir pareigybių) ir valdomas naudotojų roles ir teises. |
|  | IBPS IT vykdymo posistemis | Tvarkomi ir kaupiami ikiteisminio tyrimo vykdymo ir tarptautinio bendradarbiavimo, baudžiamojo proceso srityje, veiksmai ir duomenys. |
|  | IBPS IT kontrolės posistemis | Tvarkomi ir kaupiami ikiteisminio tyrimo vykdymo, kontrolės ir tarptautinio bendradarbiavimo, baudžiamojo proceso srityje, veiksmai ir duomenys. |
|  | IBPS IT teisėjo veiksmų posistemis | Tvarkomi ir kaupiami ikiteisminio tyrimo teisėjo veiksmai ir duomenys. |
|  | EPP | Tvarkomi ir kaupiami baudžiamojo proceso dalyviams ikiteisminio tyrimo vykdymo ir skundo, pareiškimo ar pranešimo apie nusikalstamą veiką nagrinėjimo (patikslinimo) metu teikiamų elektroninių paslaugų ir gautų iš baudžiamojo proceso dalyvių duomenys ir informacija. |


IBPS išoriniai duomenų srautai pavaizduoti schemoje (žr. 3 paveikslėlį).



**3 pav.** IBPS išoriniai duomenų srautai.

# IBPS FIZINĖ ARCHITEKTŪRA

Žemiau pateikiamoje fizinės architektūros schemoje pavaizduota 3 vnt. tarnybinių stočių (TS1, TS2, TS3), skirtų realizuoti virtualizavimo platformą, 3 vnt. tarnybinių stočių (TS4, TS5, TS6), skirtų realizuoti duomenų mainus su susijusiomis institucijomis, 2 vnt. duomenų saugyklų, skirtų saugoti IBPS tvarkomus duomenis, iš kurių viena naudojama kaip pagrindinė, o kita naudojama kaip rezervinė bei juostų biblioteka (JB1), skirta daryti atsargines duomenų kopijas:



**4 pav.** IBPS fizinė architektūra

IBPS techninė infrastruktūra yra realizuota virtualizacijos platformoje, kuri paskirstyta per dvi tarnybinių stočių patalpas. Duomenys saugomi dubliuotoje duomenų saugykloje. Duomenų kopijos daromos į juostų biblioteką. Kiekvienoje integruojamoje institucijoje įrengta duomenų mainų tarnybinė stotis, veikianti tinklinių paslaugų (angl. *Web Services*) technologijų pagrindu, skirta realizuoti sąsajas su tos institucijos vidinėmis informacinėmis sistemomis (duomenų bazėmis).

Virtualizacijos platformoje yra šios virtualios tarnybinės stotys:

* Duomenų bazės valdymo,
* Aplikacijų,
* DUVP ir el. pasirašymo,
* Duomenų mainų,
* Analizės ir ataskaitų.

# IBPS DOKUMENTACIJA IR IŠEITIES TEKSTAI

IBPS yra sukurta ir sutartį vykdysiančiam paslaugų teikėjui susipažinimui bus pateikta tokia dokumentacija:

* IBPS techninis aprašymas (specifikacija);
* IBPS ir IBPS EPP projektavimo dokumentacija;
* IBPS duomenų modelis;
* IBPS sistemos architektūros dokumentacija;
* IBPS administratoriaus dokumentacija;
* IBPS naudotojo vadovas;
* e-Evidence sistemos analizės dokumentai (e-Evidence Exchange System - Functional Analysis Document (e-Evidence – FAD));
* e-Evidence portalo naudotojo vadovas (DG Justice. E-Evidence Portal v2.1.0. (User Manual));
* eTranslation integracijos taikymo dokumentacija (Integrate eTranslation with your online services, <https://language-tools.ec.europa.eu/>).

# IBPS IR EUROPOS SĄJUNGOS INFORMACINIŲ SISTEMŲ INTEGRACIJA

10.1. Skaitmeninio keitimosi e. įrodymais sistema e-Evidence veikia e-Codex pagrindu. Šios sistemos tikslas – sudaryti sąlygas ir palengvinti keitimąsi informacija tarp ES valstybių narių kompetentingų institucijų ikiteisminio tyrimo metu. Tam tikslui sukurtas e-Evidence interneto portalas leidžia rengti ir keistis teisinės pagalbos prašymais, Europos tyrimo orderiais ir kitais dokumentais el. formatu. e-Evidence interneto portalas yra sukurtas taip, kad teisinės pagalbos prašymai, Europos tyrimo orderiai, su jais susijusių užklausų sukūrimas ir gavimas yra vykdomas pačiame portale. Tuo tarpu Generalinė prokuratūros dokumentų kūrimas ir gautų dokumentų įregistravimas yra vykdomas IBPS. - Šiuo metu Europos tyrimo orderiai, Europos arešto orderiai, Teisinės pagalbos prašymai taip pat kiti teisinio bendradarbiavimo dokumentai perduodami iš Lietuvos į ES valstybes, taip pat gaunami iš ES valstybių įvairiais būdais (paprastu paštu, elektroniniu paštu, faksu ir kt.), todėl siekiama sukurti naują IBPS integraciją, kurios pagalba Generalinės prokuratūros darbuotojai galėtų siųsti į e-Evidence ir gauti iš jo teisinės pagalbos prašymus, Europos tyrimo orderius bei su jais susijusius kitus dokumentus neprisijungus prie e-Evidence portalo ir naudojantis tik IBPS ir e-Evidence integracine sąsaja.

10.2. IBPS tarptautinės teisinės pagalbos bylose siunčiant dokumentus į Europos Sąjungos valstybes būtina išversti minėtus dokumentus į užsienio kalbą. Vertimai ne tik užtrunka, ypač į rečiau naudojamas užsienio kalbas, patiriamai dideli kaštai. Europos Komisija yra sukūrusi automatinio vertimo sistemą – eTranslation. Sukūrus funkcionalumą iš IBPS perduoti dokumentus automatiniu būdu į eTranslation sistemą, atsirastų galimybė skubiai gauti dokumentų vertimus automatinio vertimo metodu į visas ES oficialias kalbas. Taip pat, atsirastų galimybė ikiteisminio tyrimo pareigūnams, prokurorams, teisėjams IBPS išversti dokumentą į lietuvių kalbą ir gauti dokumentų vertimų ruošinius (preliminarius vertimus) tolesniam dokumento vertimo redagavimui, perduodant juos profesionaliems vertėjams.

10.3. IBPS tarptautinės teisinės pagalbos bylose nuolat iškyla poreikis gauti duomenis ir dokumentus tiek iš Lietuvos kriminalinės policijos biuro TRV IS, tiek iš kitų nacionalinių bei tarptautinių informacinių sistemų – N.SIS, Interpolo duomenų bazės, IAR . Šiuo metu IBPS naudotojai gauna minimalią informaciją iš N.SIS, Interpolo duomenų bazės ir IAR. Susiejus IBPS su TRV IS ir išplėtus turimas integracines sąsajas su kitomis informacinėmis sistemomis – N.SIS, Interpolo duomenų baze, IAR – būtų užtikrintas tarptautinio teisinio bendradarbiavimo, ypač su Europos Sąjungos valstybėmis, efektyvumas ir operatyvumas, geresnis keitimasis informacija tarp IBPS naudotojų ir LKPB TRV pareigūnų, gaunančių skubią informaciją iš užsienio valstybių kompetentingų institucijų, o tai užtikrintų efektyvesnį ikiteisminį tyrimą. Susiejimas leistų ne tik operatyviai perduoti informaciją, susijusią su tarptautiniu bendradarbiavimu, bet ir stebėti visą proceso eigą ir jo rezultatą. Integruojant IBPS su ES informacinėmis sistemomis per TRV IS būtų suteikta galimybė perduoti informaciją bei dokumentus į kitas ES valstybes, taip pat iš kitų ES valstybių teikiama informacija bei dokumentai per TRV IS pasiektų IBPS. Norint paskelbti Europos Sąjungoje Generalinėje prokuratūroje išduotą Europos arešto orderį, būtina prieš tai paskelbti asmens paiešką IAR ir Šengeno informacinėje sistemoje SIS, todėl išplėtus IBPS sąsają su IAR, per ją būtų užtikrinamas efektyvus ir greitas Europos arešto orderio vykdymas. Generalinėje prokuratūroje išduotas Europos arešto orderis, siekiant užtikrinti jo skubų vykdymą, paskelbiamas ES valstybėse perduodant jį per TRV IS.10.4. IBPS esantis Tarptautinio teisinio bendradarbiavimo modulis suteikia galimybę efektyviau bendrauti su kitų valstybių teisėsaugos institucijomis tarptautinio bendradarbiavimo srityje. Šio modulio funkcionalumo išplėtimas užtikrintų operatyvesnį keitimąsi dokumentais tarptautinio bendradarbiavimo srityje.

# PIRKIMO OBJEKTAS

11.1. Pirkimo objektas – IBPS integracinių sąsajų kūrimo, modifikavimo paslaugos:

11.1.1. IBPS ir IBPS integracinių sąsajų programinės įrangos kūrimas, modifikavimas ir jos įdiegimas pagal šios Techninės specifikacijos 12 skyriuje „Reikalavimai IBPS ir IBPS integracinių sąsajų programinės įrangos kūrimui, modifikavimui“ 12.1 - 12.4 papunkčiuose nurodytus funkcinius reikalavimus;

11.1.2. suteikta garantinė priežiūra sukurtai / modifikuotai IBPS ir IBPS integracinių sąsajų programinei įrangai sutarties galiojimo laikotarpiu ir 12 (dvylika) mėnesių nuo paskutinio paslaugų perdavimo-priėmimo akto pasirašymo dienos pasirašymo dienos:

11.1.2.1. Sukurtos / modifikuotos IBPS ir IBPS integracinių sąsajų programinės įrangos versijų atnaujinimas, klaidų taisymas;

11.1.2.2. Sukurtos / modifikuotos IBPS ir IBPS integracinių sąsajų programinės įrangos priežiūros paslaugos, t. y. konsultacijos telefonu, elektroniniu paštu, Pagalbos tarnybos (angl. *Help Desk*) pagalba ar konsultacijos IBPS įdiegimo vietoje. Konsultacijos turi būti teikiamos darbo dienomis nuo 7.30 val. iki 18.00 val.;

11.1.3. iki 254 valandų IBPS priežiūros paslaugų pagal Perkančiosios organizacijos poreikį.

Pirkimo užduočiai įvykdyti paslaugų teikėjas privalės:

* Atlikti detalią analizę ir detaliai specifikuoti 12 skyriuje „Reikalavimai IBPS ir IBPS integracinių sąsajų programinės įrangos kūrimui, modifikavimui“ nurodytus reikalavimus. Analizės ir projektavimo rezultatus dokumentuoti atnaujinant esamą IBPS dokumentaciją;
* IBPS programinę įrangą sukurti, modifikuoti ir įdiegti pagal 12 skyriuje „Reikalavimai IBPS ir IBPS integracinių sąsajų programinės įrangos kūrimui, modifikavimui“ nurodytus reikalavimus;
* Sukurtą ir modifikuotą IBPS ir IBPS integracinių sąsajų programinę įrangą įdiegti į IRD testinę aplinką ir dalyvauti testavimų metu;
* PO diegiant sukurtą, modifikuotą ir ištestuotą IBPS ir IBPS integracinių sąsajų programinę įrangą į IBPS darbinę aplinką dalyvauti diegimo metu;
* Suteikti IBPS pakeitimams garantinės priežiūros paslaugą;
* Pateikti atnaujintą IBPS techninę dokumentaciją;
* Užtikrinti paslaugų atitiktį organizaciniams ir techniniams kibernetinio saugumo reikalavimams, kurių sąrašas patvirtintas Lietuvos Respublikos Vyriausybės 2018 m. rugpjūčio 13 d. nutarimu Nr. 818 „Dėl Lietuvos Respublikos kibernetinio saugumo įstatymo įgyvendinimo“.
* Kuriant ir modifikuojant IBPS vadovautis šiais teisės aktais ir metodiniais dokumentais:
* LR valstybės informacinių išteklių valdymo įstatymas;
* LR kibernetinio saugumo įstatymas;
* LR asmens duomenų teisinės apsaugos įstatymas;
* LR Viešųjų pirkimų įstatymas ir poįstatyminiai teisės aktai (metodikos, rekomendacijos);
* LR teisės gauti informaciją iš valstybės ir savivaldybių institucijų ir įstaigų įstatymas;
* Valstybės informacinių sistemų steigimo, kūrimo, modernizavimo ir likvidavimo tvarkos aprašas, patvirtintas LR Vyriausybės 2013 m. vasario 27 d. nutarimu Nr. 180 „Dėl Valstybės informacinių sistemų steigimo, kūrimo, modernizavimo ir likvidavimo tvarkos aprašo patvirtinimo“;
* Valstybės informacinių sistemų gyvavimo ciklo valdymo metodika, patvirtinta Informacinės visuomenės plėtros komiteto prie Susisiekimo ministerijos direktoriaus 2014 m. vasario 25 d. įsakymu Nr. T-29 „Dėl Valstybės informacinių sistemų gyvavimo ciklo valdymo metodikos patvirtinimo“;
* Bendraisiais elektroninės informacijos saugos valstybės institucijų ir įstaigų informacinėse sistemose reikalavimais, patvirtintais LR Vyriausybės 2013 m. liepos 24 d. nutarimu Nr. 716 „Dėl bendrųjų elektroninės informacijos saugos reikalavimų aprašo, saugos dokumentų turinio gairių aprašo ir valstybės informacinių sistemų, registrų ir kitų informacinių sistemų klasifikavimo ir elektroninės informacijos svarbos nustatymo gairių aprašo patvirtinimo“;
* Techninių kibernetinio saugumo reikalavimų, taikomų subjektams, valdantiems ir (arba) tvarkantiems valstybės informacinius išteklius, ypatingos svarbos informacinės infrastruktūros valdytojams, sąrašas, patvirtintas LR Vyriausybės 2018 m. gruodžio 5 d. nutarimu Nr. 1209 „Dėl LR Vyriausybės 2018 m. rugpjūčio 13 d. nutarimo Nr. 818 „Dėl Nacionalinės kibernetinio saugumo strategijos patvirtinimo“ pakeitimo“;
* Duomenų teikimo formatų ir standartų rekomendacijos, patvirtintos Informacinės visuomenės plėtros komiteto prie Susisiekimo ministerijos direktoriaus 2013 m. kovo 25 d. įsakymu Nr. T-36 „Dėl Duomenų teikimo formatų ir standartų rekomendacijų patvirtinimo“;
* Elektroninių paslaugų kūrimo metodika, patvirtinta LR susisiekimo ministro 2015 m. spalio 7 d. įsakymu Nr. 3-416(1.5E) „Dėl metodinių dokumentų patvirtinimo“;
* Lietuvos standartu LST EN ISO/IEC 27001;
* Lietuvos standartu LST EN ISO/IEC 27002;
* Paslaugų teikėjas, teikdamas paslaugas, privalo vadovautis aktualiomis teisės aktų redakcijomis.

11.2. Paslaugų teikimo terminai:

11.2.1. funkciniai reikalavimai IBPS programinės įrangos kūrimui, taisymui ir jos įdiegimui, nurodyti Techninės specifikacijos 12 skyriaus „Reikalavimai IBPS ir IBPS integracinių sąsajų programinės įrangos kūrimui, modifikavimui“ 12.1 - 12.4 papunkčiuose, turi būti sukurti pagal suderintą su Perkančiąja organizacija paslaugų teikimo grafiką, bet ne ilgiau kaip per **12 (dvylika) mėnesių** nuo sutarties įsigaliojimo dienos. Paslaugų teikimo grafikas (projekto veiklų tvarkaraštis) suderinamas su Perkančiąja organizacija per 10 (dešimt) darbo dienų nuo sutarties įsigaliojimo dienos;

11.2.2. Perkančioji organizacija, esant poreikiui, gali užsakyti iki **254 val.** IBPS programinės įrangos priežiūros paslaugų (Techninės specifikacijos 12 skyriaus „Reikalavimai IBPS ir IBPS integracinių sąsajų programinės įrangos kūrimui, modifikavimui“ 12.5 punkte). Perkančioji organizacija neįsipareigoja įsigyti iš tiekėjo viso nurodyto IBPS programinės įrangos priežiūros paslaugų kiekio. Šios paslaugos teikiamos **12 (dvylika) mėnesių** nuo sutarties įsigaliojimo dienos;

11.2.3. suteikta garantinė priežiūra sukurtai / modifikuotai IBPS ir IBPS integracinių sąsajų programinei įrangai sutarties galiojimo laikotarpiu ir 12 (dvylika) mėnesių nuo paskutinio paslaugų perdavimo-priėmimo akto pasirašymo dienos.

**Reikalavimai, susiję su nacionaliniu saugumu**

|  |
| --- |
| **Pirkimo objektui taikomi Lietuvos Respublikos viešųjų pirkimų įstatymo 37 str. 8 dalies ir 9 dalies reikalavimai, susiję su nacionaliniu saugumu:**  **1. Pirkimo objektui taikomi Lietuvos Respublikos viešųjų pirkimų įstatymo 37 str. 8 dalies reikalavimai, susiję su nacionaliniu saugumu.** Perkančioji organizacija, veikianti srityse, kurios laikomos nacionaliniam saugumui užtikrinti strategiškai svarbių ūkio sektorių dalimi, ar valdanti ypatingos svarbos informacinę infrastruktūrą, reikalauja, kad tiekėjo siūlomos paslaugos nekeltų grėsmės nacionaliniam saugumui, kai sandorio pagrindu susidarytų aplinkybės, nurodytos Nacionaliniam saugumui užtikrinti svarbių objektų apsaugos įstatymo 13 straipsnio 4 dalies 1 punkte. Laikoma, kad tiekėjo siūlomos paslaugos kelia grėsmę nacionaliniam saugumui, kai Lietuvos Respublikos Vyriausybė yra priėmusi sprendimą, patvirtinantį, kad ketinamas sudaryti sandoris neatitinka nacionalinio saugumo interesų vadovaujantis Nacionaliniam saugumui užtikrinti svarbių objektų apsaugos įstatymu, ir tiekėjo pasiūlymas atmetamas.  **2. Pirkimo objektui taikomi Lietuvos Respublikos viešųjų pirkimų įstatymo 37 str. 9 dalies reikalavimai susiję su nacionaliniu saugumu\*.** Tiekėjas privalo įrodyti, kad siūlomos paslaugos nekelia grėsmės nacionaliniam saugumui, nėra toliau nurodytų aplinkybių: paslaugų teikimas būtų vykdomas iš VPĮ 92 straipsnio 14 dalyje numatytame sąraše nurodytų valstybių ar teritorijų.  **Perkančioji organizacija pasiūlymo atitikčiai LR viešųjų pirkimų įstatymo 37 straipsnio 9 dalies reikalavimams patvirtinti iš tiekėjo reikalauja KARTU SU PASIŪLYMU** **PATEIKTI užpildytą pirkimo dokumentą „Nacionalinio saugumo reikalavimų atitikties deklaracija“ (8 IA PD ATITIKTIES DEKLARACIJA), o iš ekonomiškai naudingiausią pasiūlymą pateikusio tiekėjo reikalaus pateikti (kartu su pasiūlymu šių dokumentų tiekėjas pateikti neturi) – vieną ar kelis šiuos dokumentus\*\*: juridinio asmens vadovo patvirtintą juridinio asmens steigimo dokumentų kopiją, Juridinių asmenų registro išplėstinį išrašą su istorija, Juridinių asmenų dalyvių informacinės sistemos išrašą, asmens tapatybę patvirtinančio dokumento (tapatybės kortelės ar paso) kopiją, leidimo verstis atitinkama ūkine veikla patvirtinančio dokumento (pavyzdžiui, verslo liudijimo, individualios veiklos pažymėjimo ir pan.) kopiją, pažymą apie deklaruotą gyvenamąją vietą arba atitinkamus valstybės narės ar trečiosios šalies dokumentus, ar kitus perkančiajai organizacijai priimtinus dokumentus.**  **Pastabos:**  \*Jeigu prekių gamintojas ar paslaugų teikėjas ar jį kontroliuojantis asmuo yra nacionaliniam saugumui užtikrinti svarbi įmonė, valstybės įmonė, savivaldybės įmonė, taip pat valstybės valdoma bendrovė ir jų dukterinės bendrovės, išvardytos Nacionaliniam saugumui užtikrinti svarbių objektų apsaugos įstatyme, šiems subjektams aukščiau nurodytas reikalavimas (VPĮ 37 straipsnio 9 dalis) yra netaikomas.  \*\*Dokumentai, kuriuose nenurodytas jų galiojimo terminas, turi būti išduoti ar atspausdinti iš informacinės sistemos ne anksčiau kaip likus 3 mėnesiams iki tos dienos, kurią perkančiosios organizacijos prašymu tiekėjas turi pateikti dokumentus. |

Pirkimo objektui taikomas Aplinkos apsaugos kriterijų taikymo, vykdant žaliuosius pirkimus, tvarkos aprašo, patvirtinto Lietuvos Respublikos aplinkos ministro 2011 m. birželio 28 d. įsakymu Nr. D1-508 „Dėl Aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“, 4.4.3 papunktis.

# REIKALAVIMAI IBPS IR IBPS INTEGRACINIŲ SĄSAJŲ PROGRAMINĖS ĮRANGOS KŪRIMUI, MODIFIKAVIMUI

| **Nr.** | **Reikalavimas**  **(paslauga)** | **Reikalavimo aprašymas** |
| --- | --- | --- |
| 12.1. | **Integracija su e-Evidence (e-EDES) interneto portalu** (toliau – e-Evidence portalas) | |
| 12.1.1. | **Funkcionalumo, susijusio su teisinės pagalbos užklausos teikimu per e-Evidence interneto portalą, sukūrimas** | Sukurti naują funkcionalumą IBPS, skirtą Generalinei prokuratūrai prašyti teisinės pagalbos (toliau – TP) kitos ES valstybės institucijos per e-Evidence interneto portalą.  TP užklausos, dokumentų ir informacijos perdavimas į e-Evidence portalą ir gavimas iš jo turi būti:  - sukurtas taip, kad e-Evidence portale naudotojui nereikėtų atlikti jokių veiksmų;  - būtų vykdomas tik konkrečios TP užklausos apimtyje.  Turi būti sukurtas šis funkcionalumas:  1. TP užklausos suformavimas IBPS sukurto ETO pagrindu:  a. ETO duomenų perdavimas į e-Evidence portalą ir tikrinimas;  b. E-Evidence portale suformuoto dokumento atsiuntimas į IBPS, jo pasirašymas IBPS ir perdavimas į e-Evidence portalą;  c. TP užklausos pateikimas e-Evidence portale.  2. B formos, papildomų dokumentų ir informacijos gavimas iš e-Evidence portalo.  3. Papildomų IBPS sukurtų ir pasirašytų dokumentų teikimas į e-Evidence portalą, apimant išsiųstos TP užklausos pakeitimą ir atšaukimą.  Veiklos procesas turi atitikti aprašytus skyriuose „Aukšto lygmens teisinės pagalbos veiklos procesas“ ir „Veiksmų seka“. |
| 12.1.2. | **Funkcionalumo, susijusio su teisinės pagalbos užklausos gavimu iš e-Evidence interneto portalo, sukūrimas (TP)** | Sukurti naują funkcionalumą IBPS, skirtą Generalinei prokuratūrai gauti iš kitos ES valstybės institucijos TP užklausas, kurios buvo pateiktos per e-Evidence portalą.  TP užklausos, dokumentų ir informacijos gavimas iš e-Evidence portalo ir dokumentų siuntimas į jį turi būti:  - sukurtas taip, kad e-Evidence portale naudotojui nereikėtų atlikti jokių veiksmų;  - būtų vykdomas tik konkrečios TP užklausos apimtyje.  Turi būti sukurtas šis funkcionalumas:  1. TP užklausos ir su ja susijusių dokumentų gavimas iš e-Evidence portalo;  2. IBPS sukurtų ir pasirašytų dokumentų (B formos ir kt.) teikimas į e-Evidence portalą;  3. Papildomų dokumentų, informacijos gavimas iš e-Evidence portalo, apimant gautos TP užklausos pakeitimą ir atšaukimą;  4. E-Evidence sistemoje atnaujinus ar sukūrus naujus dokumentų tipus, susieti juos su TP modulio dokumentų tipais/rezultatais. Esant poreikiui, sukurti naują dokumentą.  Veiklos procesas turi atitikti aprašytą skyriuje „Aukšto lygmens teisinės pagalbos veiklos procesas“ ir „Veiksmų seka“. |
| 12.1.3. | **IBPS poveiksmių „Europos tyrimo orderis - Lietuvos“ ir „B forma“ formų tobulinimas** | Patobulinti IBPS poveiksmių „Europos tyrimo orderis – Lietuvos“ ir „B forma“ formas, papildomai pritaikant jose įvestų duomenų ir dokumentų pateikimui į e-Evidence portalą.  Kai dokumentas turi būti teikiamas į portalą, vykdančioji institucija (angl. *Executing Authority*) turi būti parenkama tik iš tų, kurios naudojasi e-Evidence portalu. Priešingu atveju dokumentas į portalą negali būti perduotas.  Perduoti duomenys turi tenkinti ETO ir B formos duomenų tikrinimo taisykles, esančias e-Evidence portale.  Automatinės tikrinimo taisyklės turi būti suderintos su Perkančiąja organizacija projekto metu. |
| 12.1.4. | **IBPS poveiksmio „Teisinės pagalbos prašymas – Lietuvos“ (angl. *Mutual Special Assistance Request, MLA*) tobulinimas** | Patobulinti IBPS poveiksmio „Teisinės pagalbos prašymas - Lietuvos“ formas, papildomai pritaikant jose įvestų duomenų ir dokumentų pateikimui į e-Evidence portalą.  Kai dokumentas turi būti teikiamas į portalą, vykdančioji institucija (angl. *Executing Authority*) turi būti parenkama tik iš tų, kurios naudojasi e-Evidence portalu. Priešingu atveju dokumentas į portalą negali būti perduotas.  Perduoti duomenys turi tenkinti Teisinės pagalbos prašymo duomenų tikrinimo taisykles, esančias e-Evidence portale.  Automatinės tikrinimo taisyklės turi būti suderintos su Perkančiąja organizacija. |
| 12.1.5. | **Telekomunikacijų tinklais perduodamos informacijos perėmimas (angl. *Interception of Telecommunication*, *ITN*) – C formos ir poveiksmio sukūrimas** | Sukurti IBPS naują poveiksmį, susijusį su telekomunikacijų tinklais perduodamos informacijos perėmimu. Nesant sukurtos TP bylos, sukurti atskirą TP bylą. Šiam poveiksmio/TP bylos sukūrimo funkcionalumui realizuoti turi būti atlikta kompiuterizuojamos veiklos analizė, sprendimas turi būti suderintas su Perkančiąja organizacija Projekto metu. |
| 12.1.6. | **Funkcionalumo, susijusio su dokumento pasirašymo PDF formatu, sukūrimas** | Sukurti naują funkcionalumą, skirtą pasirašyti IBPS dokumentus, kai sukuriamas el. dokumento tipas PDF.  Funkcionalumas turi būti taikomas dokumentams – Europos tyrimo orderis, C forma, Teisinės pagalbos prašymas, ir kitiems, kurie teikiami į e-Evidence portalą. Dokumentus šio tipo parašu gali pasirašyti tik Generalinės prokuratūros ar apygardų prokuratūrų kompetentingi prokurorai. |
| 12.1.7. | **Funkcionalumo, susijusio su gautų tarptautinės pagalbos užklausų iš e-Evidence interneto portalo, skirstymu sukūrimas** | Sukurti nepriskirtų gautų TP užklausų sąrašą, kuris turi būti pasiekiamas per IBPS kortelę „Skirstymas“.  Sąraše turi būti pateikiama informacija apie TP užklausą (įskaitant TP užklausos tipą, šalies ir institucijos, iš kurios gauta užklausa, pavadinimus).  Sąraše turi būti galimybė peržiūrėti originalų TP užklausos dokumentą ir inicijuoti TP bylos sukūrimą.  TP užklausos pagrindu sėkmingai sukūrus bylą, užklausa sąraše neturi būti rodoma. |
| 12.1.8. | **Funkcionalumo, susijusio su TP bylos sukūrimu gautos TP užklausos pagrindu, sukūrimas** | Sukurti naują funkcionalumą, skirtą sukurti naują TP bylą gautos TP užklausos pagrindu. TP bylos sukūrimas turi būti inicijuojamas iš nepriskirtų gautų TP užklausų sąrašo.  Automatiškai užpildomų TP bylos laukų sąrašas turi būti suderintas su Perkančiąja organizacija Projekto metu. |
| 12.1.9. | **Su TP užklausa susijusių gautų ir išsiustų papildomų dokumentų ir informacijos sąrašo sukūrimas** | IBPS TP bylos lange turi būti rodomas konkrečios TP užklausos apimtyje iš e-Evidence portalo gautų ir į jį išsiustų papildomų dokumentų, informacijos sąrašas, įskaitant gautos TP užklausos pakeitimą ir atšaukimą.  Sąraše turi būti galimybė:   * peržiūrėti gautą dokumentą ir (ar) informaciją, * peržiūrėti išsiųstą dokumentą, * inicijuoti naujo poveiksmio sukūrimą gauto dokumento pagrindu.   Sąraše rodomos informacijos detalumas turi būti suderintas su Perkančiąja organizacija Projekto metu. |
| 12.1.10. | **Funkcionalumo, susijusio su naujo poveiksmio sukūrimu gautos iš e-Evidence portalo TP užklausos dokumento pagrindu, sukūrimas** | Sukurti naują funkcionalumą, skirtą sukurti poveiksmį gautos papildomo TP dokumento pagrindu. Poveiksmio sukūrimas turi būti inicijuojamas iš TP užklausos gautų ir išsiųstų papildomų dokumentų, informacijos sąrašo.  Kuriamų TP poveiksmių sąrašas ir poveiksmyje automatiškai užpildomų laukų sąrašas turi būti suderintas su Perkančiąja organizacija Projekto metu. |
| 12.1.11. | **Funkcionalumo, susijusio su papildomų dokumentų siuntimu į e-Evidence portalą, sukūrimas** | Sukurti funkcionalumą, skirtą iš IBPS į e-Evidence portalą siųsti IBPS sukurtus ir pasirašytus dokumentus. Dokumento siuntimas turi būti inicijuojamas iš siunčiamo dokumento lango, analogiškai, kaip siunčiant dokumentą el. paštu.  Siunčiamų dokumentų sąrašas ir siuntimo lango elementai, laukai turi būti suderinti su Perkančiąja organizacija Projekto metu. |
| 12.1.12. | **Funkcionalumo, susijusio su ataskaitų apie atliktus veiksmus e-Evidence sistemoje, sukūrimas** | Sukurti ataskaitas (pagal kiekvieną tarptautinės teisinės pagalbos instrumentą), kuriuose atsispindėtų išduotų/įvykdytų dokumentų kiekis, bylų rezultatus. Ataskaitos sukuriamos pagal visas įstaigas, atskiras prokuratūras, ĮT įstaigas pagal pasirinktą laikotarpį. |
| 12.2. | **Integracija su eTranslation (Europos Komisijos automatinio vertimo) sistema** | |
| 12.2.1. | **Funkcionalumo, susijusio su dokumentų pateikimo į eTranslation sistemą, sukūrimas** | Sukurti funkcionalumą, leidžiantį iš IBPS pateikti dokumentą (pasirašytą arba nepasirašytą) ir/arba jų grupes (kelis dokumentus) į eTranslation sistemą vertimui, nurodant papildomus atributus (pasirenkamos kalbos tipą, eTranslation palaikomus formatus ir kitus parametrus), bei gauti papildomą informaciją, susijusią su vertimu. Kuriant funkcionalumą naudoti eTranslation siūlomą web servisą. |
| 12.2.2. | **Funkcionalumo, susijusio su pateikto dokumento į eTranslation sistemą vertimo gavimo, sukūrimas** | Sukurti funkcionalumą, leidžiantį į IBPS gauti dokumento (-ų), prieš tai pateikto (-ų) į eTranslation sistemą, vertimą, eTranslation palaikomais formatais. Informuoti apie dokumento (-ų) gavimą IBPS priemonėmis. Kuriant funkcionalumą naudoti eTranslation siūlomą web servisą. |
| 12.2.3. | **Funkcionalumo, susijusio su gauto dokumento redagavimu, sukūrimas** | Sukurti funkcionalumą, leidžiantį gautą iš eTranslation dokumentą (-us) patvirtinti su žyma, kad dokumento vertimas buvo atliktas automatiniu būdu, arba redaguoti dokumento tekstą, arba perduoti jį redaguoti vertėjui (specialistui) IBPS priemonėmis. Turėti žymas, kokiu būdu atliktas vertimas ir į/iš kokias kalbas. Kuriant funkcionalumą naudoti eTranslation siūlomą web servisą. |
| 12.3. | **Integracija su TRV IS** | |
| 12.3.1. | **Funkcionalumo, susijusio su integracija su TRV IS, sukūrimas** | Sukurti funkcionalumą, leidžiantį IBPS integruoti su ES IS per TRV IS.  Sukurti funkcionalumą, leidžiantį pateikti pasirašytus procesinius dokumentus (pasirašytus el. parašu ir/ar skaitmeninius) ir/ar informaciją iš IBPS ikiteisminio tyrimo ar tarptautinės bylos į TRV IS.  Sukurti funkcionalumą, leidžiantį iš TRV IS gauti į IBPS ikiteisminį tyrimą ar tarptautinę bylą procesinius dokumentus (pasirašytus el. parašu ir/ar skaitmeninius) ir informaciją iš TRV IS bylos. Visų gaunamų ir perduodamų iš/į TRV IS į/iš IBPS procesinių dokumentų ir duomenų funkcionalumas turi atitikti šiuo metu esamą funkcionalumą, susijusį su IBPS dokumentų ir duomenų tvarkymu.  Sprendimas dokumentų ir informacijos perdavimui ir gavimui tarp IBPS ir TRV IS realizuojamas, sukuriant elektroninę mainavietę, kurioje būtų laikinai laikomi perduodami ar gaunami dokumentai. Kiekviena iš sistemų perdavimui skirtus dokumentus su struktūriniais duomenimis paliktų toje vietoje, o kita sistema pasiimtų. Minėtos vietos tikrinimas būtų periodinis. Kiekviena iš sistemų pasiimdama dokumentus su struktūriniais duomenimis, užpildytų sisteminius laukus pagal gautus duomenis. Susieti IBPS TP bylą su TRV IS byla. Susiejus IBPS TP bylą su TRV IS byla pagal konkrečius identifikatorius, turi būti galimybė apsikeisti duomenimis pagal aukščiau aprašytą sprendimą ir automatiniu būdu, t. y. dalį duomenų (bylos būseną, prokurorą, tyrėją, jų pavadavimą, įvykį) perduoti automatiniu būdu. |
| 12.3.2. | **Funkcionalumo, susijusio su turimos sąsajos su N.SIS, Interpolo duomenų baze, IAR išplėtimu, sukūrimas** | Sukurti funkcionalumą, leidžiantį išplėsti turimas integracines sąsajas su N.SIS, Interpolo duomenų baze, IAR, gaunat daugiau duomenų/dokumentų ir juos atvaizduojant pagal turimas prieigos teises.  Atlikus dalyvio patikrinimą IBPS kitų informacinių sistemų sąraše, jeigu dėl asmens yra randamas N.SIS perspėjimas dėl jo paieškos, informacija/dokumentai (pagal suderintą sąrašą su Perkančiąja organizacija), esant techninei galimybei, turi būti perkeliami į IBPS atskirą veiksmą/poveiksmį su galimybe juos atspausdinti, o jos nesant – atsisiųsti dokumentą. Taip pat turi būti išplėstas gautų duomenų atvaizdavimas IBPS dalyvio lange su galimybe juos atspausdinti. Turi būti galima peržiūrėti detalius paieškos paskelbimo duomenis naudotoją nukreipiant į detalių paieškos duomenų peržiūrą N.SIS naršyklėje. Detalių duomenų peržiūrą turi būti galima atlikti tik tuo atveju, jeigu naudotojas turi suteiktas teises šiam veiksmui atlikti.  Atlikus dalyvio patikrinimą IBPS kitų informacinių sistemų sąraše, jeigu asmuo yra randamas Interpolo paskelbtoje paieškoje, turi būti galima peržiūrėti detalius paieškos paskelbimo duomenis su galimybe juos atspausdinti. Informacija/dokumentai (pagal suderintą sąrašą su Perkančiąja organizacija) turi būti perkeliami į IBPS atskirą veiksmą/poveiksmį su galimybe juos atspausdinti, o jos nesant – atsisiųsti, Turi būti sukurtas detalus Interpolo paieškos duomenų peržiūros langas. Interpolo detalių duomenų peržiūrą turi būti galima atlikti tik tuo atveju, jeigu naudotojas turi suteiktas teises šiam veiksmui atlikti.  Atlikus dalyvio patikrinimą IBPS kitų informacinių sistemų sąraše, jeigu asmuo yra randamas Ieškomų asmenų registre, turi būti galima peržiūrėti detalius paieškos paskelbimo duomenis. Informacija/dokumentai (pagal suderintą sąrašą su Perkančiąja organizacija) turi būti perkeliami į IBPS atskirą veiksmą/poveiksmį su galimybe juos atspausdinti, o jos nesant – atsisiųsti. Taip pat turi būti išplėstas gautų duomenų atvaizdavimas IBPS dalyvio lange. Turi būti gaunami šie duomenys su galimybe atspausdinti - asmens duomenys ir išvaizdos ir amžiaus duomenys, asmens identifikavimo kodas, procesinė padėtis, asmens tapatybę patvirtinantys dokumentai, duomenys apie kardomąją priemonę, duomenys apie instituciją ir pareigūną vykdantį paiešką. |
| 12.4. | **Funkcionalumo, susijusio su tarptautinės teisinės pagalbos moduliu, išplėtimas** | |
| 12.4.1. | **Funkcionalumo, susijusio su informavimu teisinės pagalbos prokuroro/tyrėjo apie priimtą sprendimą ikiteisminiame tyrime, sukūrimas** | Sukurti funkcionalumą, automatiškai informuojantį tarptautinės teisinės pagalbos prokurorą/tyrėją TP byloje apie priimtą galutinį sprendimą, susijusiame ikiteisminiame tyrime. |
| 12.4.2. | **Funkcionalumo, susijusio su tarptautinės teisinės pagalbos bylų (Europos arešto orderio ir Ekstradicijos) nagrinėjimu teismuose, sukūrimas** | Sukurti funkcionalumą, leidžiantį teisme IBPS nagrinėti TP bylas (Europos arešto orderis ir Ekstradicija), sprendžiant klausimą dėl asmenų perdavimo/išdavimo užsienio valstybėms ar Tarptautiniam baudžiamajam teismui, sukurti tam reikiamus dokumentus (du nauji prokuroro dokumentai, du atskiri veiksmai, dvi naujos nutartys) bei procesus, susieti duomenų ir nutarčių/dokumentų automatinį perdavimą į ĮKNR ir kitas duomenų bazes. |
| 12.4.3. | **Funkcionalumo, susijusio su pasirinkto dokumento tipo išsiuntimu el. paštu, tarptautinės teisinės pagalbos bylose, ikiteisminio tyrimo bylose ar medžiagose, sukūrimas ir funkcionalumo, susijusios su dokumentų rašymu užsienio kalbomis, bei laiškų išsiuntimo TP bylose el. paštu, tobulinimas** | 1. Sukurti funkcionalumą, leidžiantį IBPS tarptautinės teisinės pagalbos bylose ir ikiteisminio tyrimo bylos bei medžiagose, siunčiant elektroninius dokumentus pasirinkti norimą dokumento tipą (ADOC, elektroninio dokumento nuorašas ir kt.). Gauti informaciją į IBPS, jei išsiuntimas el. paštu nepavyko ar laiškas grįžo.  2. Patobulinti esamą funkcionalumą TP bylose, leidžiantį siųsti dokumentus lietuvių arba anglų kalbomis, leidžiant formuoti dokumentą ir prancūzų ar vokiečių kalbomis. Pataisyti TP bylose “Siunčiamas įstaigos dokumentas” šablono pagrindo sukurtus dokumentus, juose leidžiant pasirinkti dokumento kalbą ir rekvizitų kalbą.  3. Papildyti Įstaigos medyje esantį šablonų rekvizitus, leidžiant pagal poreikį turėti/įkelti įstaigos blanką prancūzų ir vokiečių kalbomis.  4. Papildyti siuntimo el. paštu tekstą prancūzų ir vokiečių kalbomis, atsižvelgiant į tai, kaip pažymėta dokumente.  5. Patobulinti esamą funkcionalumą TP bylose siunčiant dokumentus el. paštu, sudarant galimybę pasirinkti ar siųsti tik dokumento nuorašą PDF formatu, arba dokumento nuorašą PDF ir ADOC. |
| 12.5. | **IBPS programinės įrangos priežiūros paslaugos pagal paslaugų valandinį įkainį** | |
| 12.5.1. | **IBPS programinės įrangos priežiūros paslaugos** **užsakytiems pakeitimams ir patobulinimams atlikti (pagal paslaugų valandinį įkainį)** | Sutarties galiojimo metu tiekėjas turi suteikti IBPS programinės įrangos priežiūros paslaugas užsakytiems pakeitimams ir patobulinimams atlikti, susijusiais su nacionalinių ir tarptautinių teisės aktų, reglamentuojančių IBPS veiklą, pakeitimais, taip pat apimančias IBPS programinės įrangos veikimo klaidų ir problemų, atsiradusių dėl perkančiosios organizacijos kaltės (klaidingai įvestų duomenų, klaidingai įvykdyto veiksmo ar kitokių klaidingų atvejų) šalinimą; sistemos duomenų bazės tvarkymą, optimizuojant sistemos darbą; taikomosios programinės įrangos optimizavimo darbus (indeksų analizavimas, naujų indeksų kūrimas, programinės įrangos modifikavimas užtikrinant efektyvų jos veikimą); IBPS veikimui reikalingos programinės įrangos, tarpusavio sąsajų tvarkymą; IBPS administratorių konsultavimą (telefonu, elektroniniu paštu) dėl sistemos nepertraukiamo veikimo ir pagalbos teikimą sprendžiant problemas; pagalbos Užsakovui teikimas vykdant duomenų atkūrimą iš atsarginių duomenų kopijų; IBPS naudotojų valdymo sistemos taikomosios programinės įrangos tobulinimo darbus.  Nurodytos paslaugos perkamos pagal perkančiosios organizacijos poreikį, tiekėjui pateikus raštišką paslaugų užsakymą. Kiekviename užsakyme gali būti užsakoma viena ar daugiau paslaugų. Po paslaugos užsakymo pateikimo, tiekėjas turi atlikti vertinimą, kiek specialistų darbo valandų reikalinga užsakymui įvykdyti, atskirai nurodant kiekvienos užsakymo dalies valandų kiekius. Taip pat nurodomas užsakymo įvykdymo terminas, nurodant kiekvienai užsakymo daliai atskirai. Užsakymo vertinimas turi būti atliktas per 5 (penkias) darbo dienas. Po vertinimo Užsakovas gali patvirtinti užsakymą, patvirtinti dalinai, nurodydamas dalis, kurios bus vykdomos, ar nutraukti užsakymo vykdymą. Patvirtinti užsakymai pradedami vykdyti, laikantis vertinime nurodytų terminų. Visi užsakymo derinimo etapai vykdomi elektroniniu būdu.  Paslaugos gali būti užsakomos iki pirkimo sutarties pabaigos likus ne mažiau kaip 60 (šešiasdešimt) kalendorinių dienų.  Už suteiktas paslaugas apmokama pagal tiekėjo pasiūlyme nurodytą fiksuotą IBPS programinės įrangos priežiūros paslaugų įkainį (pagal paslaugų teikimo laiką). |
|  |  |  |

Aprašytų funkcionalumų realizavimo pakeitimas ir (ar) patikslinimas yra galimas, jeigu tai nedaro įtakos numatomo sukurti funkcionalumo paskirčiai, sutarties kainai ir trukmei, nekeičia bendros paslaugų apimties, taip pat neturėtų įtakos pateiktų pasiūlymų vertinimui bei kitoms esminėms sutarties sąlygoms. IS funkcionalumų realizavimo pakeitimas ir (ar) patikslinimas galimas tik esant objektyvioms ir pagrįstoms aplinkybėms, o toks pakeitimas ir (ar) patikslinimas turi būti įforminamas pasirašant funkcionalumo realizavimo pakeitimo ar patikslinimo protokolą (arba kitą dokumentą) tarp Paslaugų teikėjo ir Perkančiosios organizacijos, kuriame *inter alia* turi būti nurodomos visos objektyvios aplinkybės, bei atitinkamai įvertinama pakeitimo ir (ar) patikslinimo įtaka numatomoms sukurti ar jau teikiamoms elektroninėms paslaugoms, sutarties kainai ir trukmei, bendrai paslaugų apimčiai, taip pat pasiūlymų vertinimui bei kitoms esminėms sutarties sąlygoms.

Reikalavimų patikslinimas ar pakeitimas gali būti siūlomas dėl pasikeitusių teisės aktų reikalavimų, dėl pasikeitusių integracinių sąsajų realizacijos integruotinoje ES ir nacionalinėje informacinėje sistemoje, dėl prasmę praradusio reikalavimo (dėl priežasčių, kurios nepriklauso nuo Perkančiosios organizacijos), dėl atsiradusių veiklos poreikių, kurių nebuvo galimybės žinoti anksčiau. Siūlomas reikalavimo realizavimas savo apimtimi turi būti lygiavertis pirminiam reikalavimui.

# REIKALAVIMAI ANALIZEI IR PROJEKTAVIMUI

# Paslaugų teikėjas įgyvendindamas 12 skyriuje „Reikalavimai IBPS ir IBPS integracinių sąsajų programinės įrangos kūrimui, modifikavimui“ nurodytus reikalavimus turės atlikti detalią veiklos procesų ir poreikių analizę bei projektavimą ir parengti detalios reikalavimų analizės ir projektavimo dokumentus. Atliekant analizę ir projektavimą Paslaugų teikėjas turi vykdyti susitikimus su Perkančiosios organizacijos ir Projekto partnerio paskirtais veiklos specialistais ir kitų susijusių institucijų specialistais. Susitikimai pagal poreikį turi būti protokoluojami Paslaugų teikėjo. Detalios analizės ir projektavimo etapų metu Paslaugų teikėjas turi detalizuoti šios techninės specifikacijos funkcinius ir nefunkcinius reikalavimus, kad jais vadovaujantis būtų galima realizuoti poreikius atitinkantį IBPS modifikavimą ir sukurti naujas arba išplėsti esamas IBPS integracines sąsajas.

Atliekant IBPS projektavimą turi būti vadovaujamasi šiais reikalavimais:

Architektūrinis sprendimas turi užtikrinti IBPS aukštą prieinamumą (angl. High availability), kuris gali būti realizuojamas operacinių sistemų funkcionalumu, techninės įrangos galimybėmis ar kitos programinės įrangos pagalba. Aukštas prieinamumas turi būti realizuojamas paslaugų lygyje, integracijų lygyje ir duomenų lygyje. Aukšto prieinamumo sprendimai turi veikti automatiškai (incidentų atveju). Žmogaus įsitraukimas gali būti reikalingas tik IBPS veikimą atstatant į būseną, kuri buvo prieš incidentą.

Binarinės rinkmenos negali būti saugomos duomenų bazėje. Binarinės rinkmenos turi būti saugomos failinėje sistemoje ar tam skirtoje saugykloje.

Turi būti realizuoti sistemos ir jos komponentų veikimo stebėjimo ir išankstinio perspėjimo (angl. monitoring) sprendimai. Sistemos administratoriaus teises turintiems naudotojams turi būti užtikrinta galimybė web priemonėmis stebėti sistemos bei atskirų jos komponentų (visuose lygmenyse: aplikacijų, operacinių sistemų, techninės įrangos) veikimo rodiklius (aktyvūs naudotojai, atminties panaudojimas, procesorių apkrova ir kiti svarbūs rodikliai) bei gauti parnešimus sutrikus komponentų veikimui ar rodikliams pasiekus kritines reikšmes.

# REIKALAVIMAI GREITAVEIKAI IR NAŠUMUI

Turi būti realizuotas užklausų, kurios viršija nustatytus našumo reikalavimus, auditavimas. Audito įraše turi būti pakankamai duomenų, kad būtų galima nustatyti kuri IBPS funkcija netenkina našumo reikalavimų.

Integracinių sąsajų realizacija turi užtikrinti, kad projektavimo metu apibrėžti integraciniai scenarijai įvyks per racionalų laiko tarpą ir niekaip nedarys neigiamos įtakos IBPS išorinės ir vidinės aplikacijos naudojimo patogumo ir našumo.

Paslaugų teikėjas turės atlikti reikiamus IBPS programavimo ir / ar konfigūravimo darbus, atsižvelgiant į Perkančiosios organizacijos atstovų atliktų našumo ir greitaveikos testavimų rezultatus, jeigu testų rezultatai netenkins aukščiau punktuose įvardintų našumo ir greitaveikos reikalavimų.

# REIKALAVIMAI TESTAVIMUI IR TESTAVIMO EIGA

Kuriamų atnaujinimų testavimui teikėjas PO techninėje aplinkoje savo sąskaita parengia ir konfigūruoja testines aplinkas.

Teikėjas turi parengti IBPS testavimo aplinką PO pateiktos techninės įrangos pagrindu, skirtą sukurtos, modifikuotos PĮ patikrinimui prieš diegiant ją į darbinę aplinką, ar kitiems naudotojų testavimo veiksmams atlikti. Diegimą vykdo atsakingi PO darbuotojai, t. y. turi būti sukonfigūruotas (ir dokumentuotas) programinės įrangos diegimo į testinę aplinką procesas ir priemonės taip, kad atsakingas PO darbuotojas programinę įrangą, pagamintą iš GitLab esančių išeities tekstų, galėtų įdiegti į testinę aplinką, valdyti diegimo konfigūraciją. Bet kokie programinės įrangos atnaujinimų diegimai į testinę aplinką turi būti galimi tik iš GitLab esančių išeities tekstų.

Testavimų metu įsitikinama, kad sukurta, modifikuota PĮ atitinka jai keliamus reikalavimus, yra funkcionali (atlieka visas numatytas funkcijas), yra naši ir ergonomiška.

Teikėjas pagal suderintą testavimo planą turi fiziškai dalyvauti priėmimo testavime, teikti konsultacijas, kaip turi būti atliekamas testuojamas veiksmas / funkcija / operacija pagal suderintus testavimo scenarijus, išsakyti savo komentarus ir siūlymus dėl rekomenduojamo klaidos kritiškumo lygio, informuoti testavimo dalyvius apie klaidos šalinimo terminą, taisyti klaidas.

Į testinę aplinką bus diegiama tik iš GitLab esančių išeities tekstų pagaminta IBPS.

Testavimo metu elektronine forma turi būti vedamas pastebėtų klaidų ir jų būsenų kaupimo žurnalas, galimybę jį pildyti suteikiant įgaliotiems PO darbuotojams.

# REIKALAVIMAI DIEGIMUI

IBPS įdiegia ir sukonfigūruoja PO turimoje PO gamybinėje aplinkoje. Diegimas vykdomas iteracijomis. Po įdiegimo turi nesutrikti gamybinėje aplinkoje įdiegtos taikomosios programinės įrangos veikimas.

Diegimą vykdo atsakingi PO darbuotojai, t. y. turi būti sukonfigūruotas (ir dokumentuotas) programinės įrangos diegimo į gamybinę aplinką procesas ir priemonės taip, kad atsakingas PO darbuotojas programinę įrangą, pagamintą (sukompiliuotą) iš GitLab esančių išeities tekstų, galėtų įdiegti į gamybinę aplinką, valdyti diegimo konfigūraciją. Bet kokie programinės įrangos atnaujinimų diegimai į gamybinę aplinką turi būti galimi tik iš ­ GitLab esančių išeities tekstų.

Realizuojant sukurtą ar modifikuotą IBPS funkcionalumą negali būti sutrikdytas esamas IBPS funkcionalumas, kuriame nevykdomi pakeitimai, ar VRIS registrų bei kitų sistemų, su kuriomis IBPS integruotas, veikimo stabilumas. Tuo atveju, kai IBPS įgyvendinamas funkcionalumas įtakoja kitų, su IBPS sistema integruotų sistemų darbą arba jose reikalingi pakeitimai (pvz., keičiama integracinė sąsaja) paslaugų teikėjas turi sudalyvauti ir teikti visą reikalingą informaciją su IBPS sistema integruotos sistemos pakeitimus atliekančiai įmonei. Jeigu įkeltas funkcionalumas sutrikdo IBPS esančių funkcijų darbą, laikoma, kad paslauga atlikta nekokybiškai. Paslaugų teikėjas atlieka klaidų taisymą ir duomenų atstatymo darbus savo lėšomis. Paslaugų teikėjas turi užtikrinti PO darbuotojų konsultavimą visais su modernizuojamos IBPS programinės įrangos diegimu susijusiais klausimais.

# REIKALAVIMAI DOKUMENTACIJAI IR IŠEITIES TEKSTAMS

Teikėjas visą dokumentaciją turi parengti pagal bendrinės lietuvių kalbos taisykles.

Teikėjas dokumentų galutines versijas turi pateikti šiais formatais: elektroniniu (MS Word, Visio arba kitu lygiaverčiu, su PO suderintu formatu). Jų preliminarios (projektinės) versijos pateikiamos elektroniniu formatu.

Teikėjas turės parengti arba atnaujinti žemiau nurodytą dokumentaciją:

* Analizės ir projektavimo dokumentaciją;
* IBPS naudotojo ir administratoriaus vadovus;
* IBPS techninę specifikaciją;
* IBPS duomenų architektūros modelį (su PO suderintu formatu);
* IBPS sistemos architektūros dokumentaciją (MS Visio, PDF ar kitu su PO suderintu formatu);
* Garantijos procedūros dokumentą.

Visi IBPS išeities tekstai turi būti pateikiami PO tų įrankių, kuriais jie sukurti, formatu ir nešifruoti. Paslaugų teikėjas privalės išeities tekstus perkelti į PO pateiktą programų išeities tekstų versijų kontrolės sistemos aplinką (GitLab).

Paslaugų teikėjas turi užtikrinti, kad darbų rezultatuose nebus panaudota ir (ar) įterpta ar įtraukta jokių intelektinės nuosavybės objektų, tame tarpe ir kompiuterių programų ar kompiuterių programų kodo, kurios licencijuojamos pagal GPL licencijas, kurių naudojimo sąlygos ar licencijos (i) draudžia naudoti arba apriboja tokio kodo naudojimą komerciniais tikslais, ar (ii) leidžia naudoti kompiuterių programų kodą su sąlyga, kad naudotojo sukurta kompiuterių programa bus licencijuojama pagal analogišką licenciją, ar (iii) leidžia naudoti kompiuterių programų kodą su sąlyga, kad naudotojo sukurtos kompiuterių programos kodas bus prieinamas tretiesiems asmenims. O jei panaudojama, paslaugų teikėjas pateikia PO visus reikiamus dokumentus ir duomenis pagal GPL licenciją.

# REZULTATŲ PRIĖMIMAS

Rezultatų priėmimas bus atliktas tik pašalinus testavimo metu nustatytus trūkumus.

Pakeista IBPS ir jos autorinės teisės turės būti perduotos PO nuosavybėn turtinėmis teisėmis.

Galutinių rezultatų priėmimas-perdavimas įforminamas priėmimo-perdavimo aktu. Paslaugų perdavimo-priėmimo aktų kiekį ir periodiškumą tiekėjas turi suderinti su PO atskirai atsižvelgiant į finansavimo sąlygas.

# REIKALAVIMAI PAŽEIDŽIAMUMŲ ŠALINIMUI

IBPS ir IBPS integracinės sąsajos negali turėti pažeidžiamumų, kurių įvertis pagal Bendrąją pažeidžiamumų vertinimo sistemos (Common Vulnerability Scoring System, CVSS) 3 arba vėlesnę versiją, nurodomas <https://nvd.nist.gov/>, yra 5 arba didesnis. PO atliks pažeidžiamumų įvertinimą ir pateiks šio įvertinimo ataskaitą Paslaugų teikėjui, taip pat IRD turi teisę nurodyti pašalinti kitus pažeidžiamumus.

IS turi būti apsaugota nuo:

1. Neautentifikuotos prieigos;
2. Nesankcionuoto naudotojo sesijos perėmimo;
3. Nesankcionuoto duomenų perėmimo ar jų įterpimo;
4. Žalingo kodo įterpimo (angl. *Injection, XSS (Cross-sitescripting)*);
5. Kitų saugumo pažeidimų, kurie įvardijami OWASP TOP 10 (https://www.owasp.org) periodiškai skelbiamame aktualiame dokumente ir ankstesnėse šio dokumento versijose nurodytų pažeidžiamumų.

# GARANTINĖ PRIEŽIŪRA, PASTEBĖTŲ KLAIDŲ IR NEATITIKIMŲ ŠALINIMAS

Sukurtam ar modifikuotam IBPS ir IBPS integracinių sąsajų funkcionalumui, pagal 12 skyriuje „Reikalavimai IBPS ir IBPS integracinių sąsajų programinės įrangos kūrimui, modifikavimui“ numatytus reikalavimus, suteikiama garantija, galiojanti sutarties metu ir 12 mėnesių nuo paskutinio paslaugų perdavimo-priėmimo akto pasirašymo dienos.

Tiekėjas privalo vykdyti garantinį aptarnavimą viso sukurto ar modifikuoto IBPS ir IBPS integracinių sąsajų funkcionalumo nuo jo eksploatacijos pradžios (paslaugų pagal sutartį perdavimo-priėmimo akto pasirašymo dienos) iki garantinio laikotarpio pabaigos. Garantinio laikotarpio metu tiekėjas turi užtikrinti visų pastebėtų trūkumų tinkamą pašalinimą, IBPS įskaitant integracine sąsajas privalo būti darbinga, patikima ir atstatoma po trikdžių.

Garantinio laikotarpio metu elektronine forma turi būti vedamas pastebėtų klaidų ir jų būsenų kaupimo žurnalas, suteikta galimybė jį pildyti suteikiant įgaliotiems PO darbuotojams Taip pat Sutarties vykdymo metu visi incidentai dėl modernizuojamos įrangos registruojami Informacinių technologijų ir telekomunikacijų pagalbos tarnybos posistemėje <https://ittpagalba.vrm.lt/MSM/> ir perduodami Paslaugų teikėjui el. paštu spręsti incidentus. Spręsdamas incidentus, Paslaugų teikėjas el paštu gautą pranešimą apie incidentą automatiškai ar Paslaugų teikėjo darbuotojų pagalba turės užregistruoti savo incidentų valdymo sistemoje ir jam suteikti identifikacinį numerį  bei Perkančiajai organizacijai atsakyti apie užregistravimą, incidento sprendimą  el. paštu [ittpagalba@vrm.lt](mailto:ittpagalba@vrm.lt),  el. laiško antraštėje (angl. Subject), nurodydamas tą patį incidento  numerį, koks  buvo  gautas  siunčiant iš Informacinių technologijų ir telekomunikacijų pagalbos tarnybos posistemės. Išvardintais būdais PO atsakingiems asmenims turi būti galimybė pranešti apie IBPS ir EPP sutrikimus, reikiamas konsultacijas, reikiamus tobulinimus (naujo funkcionalumo kūrimą) ir pan.

Turi būti parengtos prieinamos ir PO tinkamos informavimo apie IBPS klaidas ir netikslumus, jų registravimo ir taisymo veiksmų būseną priemonės:

* PO ir tiekėjo suderinti telefonai;
* PO ir tiekėjo suderinti el. pašto adresai;
* klaidų registravimo IS;

Garantinio laikotarpio metu PO nurodymu ar teikėjui savarankiškai aptikus IBPS PĮ trūkumus, turi būti atliekami šie veiksmai:

* klaidų ar netikslumų registravimas;
* klaidų ar netikslumų taisymas, testavimas;
* atnaujinimas, diegiant klaidų ir netikslumų pataisymus;
* dokumentacijos tikslinimas.

Garantinės priežiūros paslaugos PO turi būti teikiamos PO oficialiai patvirtintu darbo laiku. Klaidos ir (ar) trikdžiai klasifikuojami:

* kritinė klaida – kai nustatyti trikdžiai ir (ar) problema, dėl kurių naudotojas negali vykdyti numatytų būtinų funkcijų ir nežinomas joks kitas alternatyvus šios funkcijos vykdymas;
* svarbi klaida – kai nustatyti trikdžiai ir (ar) problema, kurie kliudo vykdyti būtinas funkcijas, tačiau yra žinomas alternatyvus funkcijos vykdymas;
* kita klaida – kai nustatyti trikdžiai ir (ar) problema, kurie sukelia sunkumus naudojantis sistema, bet neįtakoja IBPS funkcijų veikimo ir nedaro jokio kito poveikio sistemai.

Tiekėjas privalo išanalizuoti ir pašalinti trikdžius ir (ar) klaidas tokiu grafiku:

* kritinės klaidos atveju – ne vėliau kaip per 4 darbo valandas;
* svarbios klaidos atveju – ne vėliau kaip per 8 darbo valandas;
* kitos klaidos – ne vėliau kaip per 20 darbo valandų.

Informacija (ataskaita) apie pašalintas ar pataisytas klaidas ir (ar) trikdžius turi būti atnaujinama ir pateikiama ne rečiau kaip kartą per mėnesį.

Sukurtam ar modifikuotam IBPS funkcionalumui garantinės priežiūros darbai turi apimti:

* konsultavimo darbus – PO darbuotojų konsultavimas darbo su IBPS klausimais telefonu ir (arba) el. paštu, dalyvavimas klaidų aptarimuose;
* neatitikimų šalinimo ir klaidų taisymo paslaugas;
* sugadintų duomenų atstatymą, kai gedimo priežastis yra tiekėjo modifikuotos IBPS netinkamas

veikimas;

* sistemos duomenų bazės tvarkymas, optimizuojant sistemos darbą;
* IBPS IS veikimui reikalingos programinės įrangos ir tarpusavio sąsajų tvarkymas;
* IBPS IS administratorių konsultavimas (telefonu, elektroniniu paštu) dėl sistemos nepertraukiamo veikimo ir pagalbos teikimas sprendžiant problemas;
* pagalbos PO teikimas vykdant duomenų atkūrimą iš atsarginių duomenų kopijų.

# KITI REIKALAVIMAI

IBPS funkcionalumo ir funkcionalumo modifikavimo realizavimas neturi pareikalauti papildomos techninės ir licencijuojamos programinės įrangos arba papildomo finansavimo.

IBPS naujų funkcionalumų sukūrimas bei esamų funkcionalumų pataisymas turi užtikrinti duomenų nuoseklumą (angl. *consistency*), nedalomumą (angl. *atomicity*), patvarumą (angl. *durability*) bei atskirtį (angl. *isolation*).

Naujai sukurti ir modifikuoti IBPS funkcionalumai privalo:

* neįtakoti įprastinio IBPS naudotojų darbo (netrikdyti duomenų paieškos, įvedimo, koregavimo, dokumentų bei ataskaitų generavimo);
* neįtakoti IBPS duomenų bazėje saugomų duomenų, ataskaitų rezultatų, dokumentų turinio teisingumo;
* neperkrauti IBPS aplikacijų, komponentų, duomenų bazių, aplikacijų serverių;
* apdoroti duomenis realiu laiku.

# BAIGIAMOSIOS NUOSTATOS

Pagrindinė reikalavimų tenkinimo nuostata: naujai sukurti/modifikuoti IBPS funkcionalumai, sauga, greitaveika, patogumas turi būti ne prastesni nei dabartiniai.

\_\_\_\_\_\_\_\_\_\_\_\_\_\_

|  |  |
| --- | --- |
| **KLIENTAS**  **Informatikos ir ryšių departamentas prie Lietuvos Respublikos vidaus reikalų ministerijos**  Direktorė  Viktorija Rūkštelė | **PASLAUGŲ TEIKĖJAS**  **UAB „Asseco Lietuva“**  Generalinis direktorius  Albertas Šermokas |